Irekia Eusko Jaurlaritza - Gobierno Vasco :: Bost mila ertzain baino gehiago arduratuko dira segurtasunaz hauteskunde-egunean\nBost mila ertzain baino gehiago arduratuko…\n<img src="https://www.irekia.euskadi.eus/uploads/cover_photos/12615/original/hauteskundeak.jpg" style="max-width:100%" alt="" />\nIgandean amaituko da kanpaina osoan mantendu den baliabideen hedatze berezia\nUrriaren 21eko bozketa-prozesuaren segurtasuna bermatzeko Ertzaintzak izango duen segurtasun-dispositiboa 5.000 agentek baino gehiagok osatuko dute. Dispositibo horrekin, hauteskunde-prozesu guztia behar bezala garatzeko mantendu den operatiboa amaitu egingo da. Datorren igandean dispositibo horretan parte hartuko duten ertzaintzen zati bat zuzenean hauteslekuak zaintzeaz arduratuko da, udaltzaingoetako kideekin lankidetzan. Bien bitartean, gainerakoek laguntza-lan osagarriak egingo dituzte; laguntza-lan osagarri horietan Ertzaintzako unitate guztiek hartuko dute parte.\nErtzaintzak segurtasun-dispositiboa mantendu du hauteskunde-prozesu osoan, segurtasuna ziurtatzeko eta kanpainako ekitaldiak behar bezala garatzen zirela bermatzeko. Dispositibo hori datorren igandean (urriaren 21ean) amaituko da, bozketen egunean. Dispositibo berezi hori zenbaketa amaitu arte luzatuko da, eta bost mila agentek baino gehiagok parte hartuko dute.\nBi mila ertzain inguru zuzenean hauteslekuak zaintzeaz arduratuko dira, eta, zeregin horretan, udaltzaingoetako agenteekin koordinatuko dira. Gainerako agenteek herritarren segurtasunarekin lotutako zereginak egingo dituzte, eta dispositiboa unitate espezializatuek indartuko dute (Lehergailuak Indargabetzeko Unitatea, Ertzainor Unitatea, Helikopteroen Unitatea, Lur Azpiko Unitatea, Brigada Mugikorra, Indartzeko Brigada, etab.); unitate horiek alerta-egoeran egongo dira egun osoan.\nErtzaintzaren Ekintza Burutzak koordinatuko du dispositibo osoa. Alor ezberdinetako arduradunek parte hartuko dute, eta burutza hori uneoro harremanetan egongo da Hauteskunde Administrazioaren Zuzendaritzarekin, foru- eta udal-administrazioekin eta udaltzaingoko kidegoetako arduradunekin.\nHauteslekuak babesteko ardura izango duten ertzainak mahaiburuen esanetara egongo dira, bozketan ordena mantentzeari dagokionez. Agente horien zereginen artean, hauek daude: hautesleku-esparruan eta inguruetan propaganda politikoa egitea eragoztea, edota pertsonak hauteslekuetara modu ordenatuan sartzen direla kontrolatzea. Halaber, agenteen zereginen artean dago, baita ere, boto-emaileek inolako bortxa edo presiorik jasaten ez dutela bermatzea. Hauteslekuak zaintzeko ardura duen ertzainek, ahal duten neurrian behintzat, gaixorik dauden edo ezintasunen bat duten pertsonei lagundu egingo diete hauteslekuetara sartzen, Gurutze Gorriko eta DYAko osasun-langileekin lankidetzan.\nHorrez gain, hauteskunde-dokumentazioa Bake Epaitegietan entregatzeko orduan, Ertzaintzak lagundu egingo die mahaietako kideei, horrela eskatzen badute behintzat.\nBost mila ertzainek eta udaltzainek zainduko dute hauteskunde-eguneko segurtasuna\nMila ertzainek baino gehiagok bermatuko dute segurtasuna igandeko hauteskundeetan\n2014.eko abuztuak 24\nBostehun ertzainek baino gehiagok hartuko dute parte Munduko Saskibaloi Txapelketaren segurtasun-dispositiboan\nGreba orokorra dela eta, 5000 ertzain hiritarren segurtasunaz arduratuko dira\nAzken lekualdatze-lehiaketari esker, historian lehen aldiz 7.245 ertzainek izango dute lanpostua jabetzan eta 3.000 ertzainek baino gehiagok destinoa aldatuko dute\nErtzaintza Lisboan izango da, Portugalgo poliziarekin segurtasuna koordinatzeko\n2013.eko abuztuak 15\nBilboko Ertzaintzak egiaztatu duenez, jaitsi egin dira delituak eta igo, berriz, erruztapenak, urteko lehen seihilekoan\nErtzaintzak genero-indarkeriaren edo etxeko indarkeriaren biktima diren ia bost mila emakume babesten ditu\nErtzaintzaren komisariek hiri-segurtasuneko eta ikerketako zerbitzuak indartuko dituzte, 391 ertzain gehiago edukitzeari esker\nEBAZPENA, 2017ko ekainaren 23koa, Ingurumen Administrazioaren zuzendariarena, zeinaren bidez formulatzen baita Basauri AT–Gatika AT 1 eta 2 132 kV-ko linea elektrikoaren zortasun-eremuak egokitzeko proiektuaren ingurumen-inpaktuaren txostena. Proiektua Iberdrola…\nEBAZPENA, 2017ko apirilaren 12koa, Ingurumen Administrazioaren zuzendariarena, Iberdrola Distribución Eléctrica SAU sozietateak sustatutako ST Gatika-ST Fadura 1 eta 2 (Bizkaia) 132 kV-ko linea elektrikoaren zortasun-eremuak egokitzeko proiektuaren ingurumen-inpaktuari…


Euskadiko altzarien sektorea gure ehun arkitektorekin elkartuko da Mexikon - SPRI\nSPRI » Basque Industry 4.0 » Euskadiko altzarien sektorea gure ehun arkitektorekin elkartuko da Mexikon\nEuskadiko altzarien sektorea gure ehun arkitektorekin elkartuko da Mexikon\nSPRI Mexikok eta Habic-ek antolatutako ekitaldiak irailak 20 eta 21ean izango dira. Habic-en asoziatutako 14 enpresek hartuko dute parte eta baita Mexikoko 100 preskriptore baina gehiagok ere.\nDuela bost urtetatik Mexikoko preskriptore garrantzitsuenen artean izen-marka egin ahal izateko lanean dabil Habic. 2012. urtean eta baita 2015.ean ere misioak prestatu zituen herrialde honetara, eta 2013, 2014 eta 2016 urteetan 85 arkitekto mexikano ekarri zituen Euskadira. Ekintza hauetan 25 enpresa asoziatu baina gehiagok hartu dute parte. Ekintza mota hauek oso arrakastatsuak dira, merkatua irekitzeko eta kontratu gehiago lortzeko aukera bikaina baitira.\nIrailak 20ean izango den ekitaldirako Eusko Jaurlaritzaren laguntza izan du Habic-ek, SPRI-k Mexikon duen bulegoari esker kudeatu baititu gonbidapenak. Lan-gosaria izango da lehenengo egunerako prestatutako ekintza, non 14 enpresen eta 70 preskriptore mexikanoen asistentzia bermatuta dagoen. Hacienda de los Morales-en Moreras gelan, Polanco auzoan, izango da bilera. Gosariaren inaugurazioa Ibon David Mendibelzua Madariagak egingo du, Eusko Jaurlaritzaren Mexikoko ordezkariak.\nIrailak 21erako, bestalde, afari-networking-a eta showcooking-a prestatuta daude, jatetxe euskalduna den Casa Biko-ko soziedadean. Showcooking-a pintxo euskaldunetan oinarrituko da, eta bertan 14 enpresekin batera 30 arkitekto mexikanok hartuko dute parte.\nArkitekto horietako askok marka euskaldunak ezagutzen dituzte jada, Habic-ek antolatutako zenbait ekitaldietan parte hartu dutelako dagoeneko. Misio honen parte diren 14 enpresak honakoak dira: B.lux, Daisalux, Dorlet, Eun, Euroseating, Gerodan, Lanik, Niessen, Ofita, Ondarreta, Prodema, Sellex, Sokoa, eta Treku.


Manuel Delgado: «Marketin hutsa da kultur hiriburutza, hiria 'spot' bihurtzea» | Kultura | Berria\n«Marketin hutsa da kultur hiriburutza, hiria 'spot' bihurtzea»\nAntropologian doktorea da Manuel Delgado (Bartzelona, Herrialde Katalanak, 1956), eta hiriaren kontzeptuan aditua. Herenegun hitzaldia eskaini zuen Donostian, 2016, la cultura como excusa. Capital cultural y mercado de ciudades (2016, kultura aitzakia. Kapital kulturala eta hirien merkatua) izenburupean, 2016desokupatu taldearen eskutik. Kultur hiriburutzaren beharra auzitan jarri zuen.\nKultur hiriburuan, kultura aitzakia baino ez dela diozu.\nHirien merkatuan kokatu nahi dute Donostia: eskaintza eta eskaria, fashion hiriak, smart cities, jolas hiriak... Hiri batean salarazten duena ez da haren paisaia; kapital immateriala sortzeko gaitasunak salarazten du.\nKultur hiriburutza horretan datza, material sinbolikoa pilatzea. Eta kapital sinbolikoa zer den? Inbertsioa erakarriko duen hori. Hala, posible da hiri bat sortzailea eta apurtzailea izatea. Denak funtzionatzen baitu, baldin eta kulturala bada: kritika kulturala bada, ederki; kontestatzea kulturala bada, bikain; maskara kentzea ere kulturala bada, lasai, ez da deus gertatzen... Arazoa da gizarte arloa ahanztea. Soziala kulturala bihurtzerakoan, desaktibatu egiten da. Kultura, azkenean, baretzeko mekanismoa da.\nHorrelako egitasmo bat garatzen duzunean, zilegi eta onbera bihurtzen duen zerbaitekin batera aurkeztu behar duzu. Ordain bat egon behar du. Bultzatzen duen udaletxeak beti txertatu behar dio erretorika ziudadanista: parte hartzea dela, herritarrak direla, espazioaren hobekuntza...\nDeus ere ez. Errealitatetik ihes egitea da. Esperientzia narkotikoa bizitzea. Pentsatzea ere arazoak plano sinbolikoan konpontzen direlako egiatan ez daudela! Iruditeriaren nagusitasuna da. Eta, azkenean, hiria ez da soilik kulturalagoa edo politagoa, hiria garestiagoa da. Betiko leloa da: hiria inbestitzaileari saldu, bidaia antolatzaileei...\nDonostia kulturaren «eredu» izango dela diote webgunean. Herritartasun askeagoa, humanistagoa, parte hartzaileagoa... izango dituela.\nBai, Donostian txakurrak txistorrekin lotuko dituzte eta urrezko txorrotak jarriko dituzte. Faborez. Ez da deus aldatuko, deus ere ez. Manten dezatela sorkuntza txikiari bideratutako laguntza, eta gainontzeko guztia sobera dago. Jendearen bizitza hobetu dezatela. Ez dakit, bururatzen zait halako txorakeria bat: etxebizitza soziala bultzatzea, adibidez. Baina, ai, nola izan naitekeen horren zekena halako gai prosaikoak gogora ekarriz...\nFesta bukatuko dela. Segi zuen bizitza normalekin. Munduko hiririk onena zarete, zorionak. Eta inor ez da konturatuko bat-batean dena garestiagoa dela, inoiz baino turista gehiago daudela...


Iraila | 2013 | BERTON\nSantutxuko Mendi Martxa 2013: urriak 19\nIn Berriak on Iraila 30, 2013 at 3:04 pm\nMendizale mahatsorrientzat urteroko hitzordua izaten da Santutxuko Mendi Martxa. Bikoteka izen eman beharra dago parte hartu ahal izateko. Auzotik bertatik irten eta Bilbo inguruko mendietatik igaro ondoren Santutxun izango du amaiera. Post osoa irakurri »\n10 urte, Bidaiarien txokoa, Egitaraua\nIn Berriak on Iraila 30, 2013 at 2:28 pm\nSantutxu-Begoñan 10 urte beteko ditu aurten Bidaiarien Txokoa egitasmoak hitzaldiz, proiekzioz eta musikaz osatutako programarekin. Urteurrena borobiltzeko kaleko emanaldi eta kontzertu bana antolatu dituzte. Post osoa irakurri »\nAlhondigaBilbao, Guerrilla Girls\nGuerrilla Girls taldeari buruzko lehenengo atzera begirakoa\nIn Berriak on Iraila 30, 2013 at 11:22 am\n1985ean sortu zenetik egun arte iparramerikar talde artistiko feministak egindako poster eta proiektu guztiak biltzen dituen erakusketa ikusgai izango da AlhondigaBilbaon 2014ko urtarrilaren 6a bitartean. Post osoa irakurri »\nAnxo Ferreiro, clero vasco, Consejos de guerra, liburua\n“Consejos de guerra contra el clero vasco (1936-1944)” liburuaren aurkezpena\nIn Berriak on Iraila 30, 2013 at 8:08 am\nLa Bolsa udaltegian, urriaren 4an, Anxo Ferreiro Currásek “Consejos de guerra contra el clero vasco (1936-1944) / La iglesia vasca vencida” liburua aurkeztuko du. Post osoa irakurri »\nerradiazioa, Solokoetxe, telefonia antenak\nErradiazioarekin kezka Solokoetxen\nIn Berriak on Iraila 26, 2013 at 6:43 am\nOso kezkatuta daude Solokoetxeko auzotarrak auzoan dauzkaten telefonia antenen ondorioekin. Igogailuko teilatuan kokatuta dauden antenek ume eta gazteen osasunean sor ditzaketen kalteengatik batik bat. Post osoa irakurri »\nateak ireki, can, dokumentala, kontuz!\n“Nork eraman ditu gure sosak?” dokumentala bihar ikusgai\nIn Berriak on Iraila 25, 2013 at 10:34 am\nBihar, irailak 26, La Bolsa auzo etxean, Ateak Ireki eta Kontuz! elkartearen eskutik “Nork eraman ditu gure sosak?” dokumentala ikusteko aukera izango da. Post osoa irakurri »


Bilboko Udalak eskola publikoetako garbiketa zerbitzua murriztu egin du pandemiaren bigarren...\nNafarroako garbitzaileak mobilizatzen hasi dira, sektoreko lan hitzarmen duina lortze aldera\nLAB, CCOO, ELA, UGT eta Solidari sindikatuok deituta, dozenaka garbitzaile kalera atera dira gaur, Iruñean, Garbiketen Nafarroako lan hitzarmenaren negoziazioaren blokeoa salatzeko. Lehenbizi batzarra egin dute Burguen plazan, eta gero manifestazioan joan dira Nafarroako Parlamenturaino. Langileek nabarmendu dute funtsezkoak direla, eta are funtsezkoagoa dela garbitzaileek hitzarmen duina izatea.\n"Sektore feminizatua gara, lanaldi partzialekoa, eta, gainera, orain, Nafarroako Gobernuak grebarako dugun oinarrizko eskubidea erabiltzea galarazten digu", kritikatu dugu.\nUrrian ekin zieten mobilizazioei eta, egoera aldatu ezean, greba egitea ez dutela baztertzen nabarmendu dute. Ikastetxe eta unibertsitateko garbikuntza kontraten...


Asteroko kronikie: Garraitzen prospektatzen\n2011-VII-2: Niko, Oier.\nLekeittion, Garraitz islan prospekziñua piraguan. Lau gune ineresgarri identifikau doguz:\n· Garraitzpe aldeko kalan: koba bi ta erdi, ur ertzetik oiñaz juateko morokuak. Hau da: galerixa sarrera argixak dittuezen leku bi, eta meandro formia dakan beste gune bat, baiña tunelik dagon edo ez dagon argi ikusi ezingo dana bertara juan ezian. Estratuen direkziñuakin perpendikularrak (E-W direkziñua).\n· Garraitzpen bebai, baiña lurmuturrian: sartuune haundi xamarra, NE-SW direkziñuan. Sarreraraiñok oiñaz juan leike, baiña sartzeko igarixan derrigorrez.\n· Troneren azpixan, sartuune haundixa. Rappel espektakularra, baiña esploratzeko igual hobe uretatik.\n· Fraileburu aldeko sartuune oso haundixak. Hamen be bardin, rappela oso itxurosua bada be, ez dirudi esploratzeko onena. Ea uretatik... itsasuak oso gogor jozen dau hamen. Gaiñera, espektakularrak izanda be, ez neuke esango desarrollo askokuak dirazenik. Aurrekuan modura, itsasuak indarrez zabaldutakuak dirurixe, estratuen norabidian (N-S).\n· Tala aldian markautako leza bixak. Galtzerdixak, itxura guztien arabera, baiña ezin sigur esan bertan sartu arte.\nEz dakitt Garaik bere garaixan ikuskatutakua hónetatik zeiñ izango dan.\nNi oporretan nago gaurtik Uztaillan 25rarte. Egun tonto baterako plan ona...\nArgazkiak.org | Piraguan lehelengotz © cc-by-sa: txikillana\negilea: ADES / ordua 22:37:00\nEtiketak: garraitz, lekeitio\nSe busca libro: "20 años de espeleologia en Navarra"\n"El Pasillo" izoztuta uzten gaitu\nSpeleonatación en Argatxa\nGabaro eta Axpen prospektatzen\nSoldau Atxian eta Otoio-antena-azpiko-bide-ondoko-...\nHirukobal (berriro be joango gara)


Apirilaren 12an iritsiko da 21. Korrika Azkoitira - Azkoitia - Maxixatzen.eus\n21. Korrikako argazkiak\n21. Korrikako bideoa\nApirilaren 12an iritsiko da 21. Korrika Azkoitira\nMaxixatzen.eus 2019-01-09 12:58\nAzkoitiko AEK-ko kideak 20. Korrikan.\nGaur aurkeztu du AEK-k 21. Korrikaren ibilbidea, eta Azkoitira apirilaren 12an, ostirala, iritsiko da. Korrikaren bederatzigarren eguna Bizkaian hasiko da, eta euskararen aldeko lasterketa Elgoibartik iritsiko da Azkoitira.\n21. Korrika apirilaren 4tik 14a Garestik Gasteiza joango da Klika lemarekin, eta Azkoitira apirilaren 12an, ostirala, iritsiko da. Bederatzigarren eguna Bizkaiko kostaldean hasiko du lasterketak, eta goizean goiz Gipuzkoan egingo diote harrera. Elgoibartik, Azkarate mendatetik behera sartuko da euskararen aldeko ekimena Azkoitira, 08:59 inguruan, eta herria zeharkatu ondoren Azpeitirako bidea hartuko du lekukoak. Apirilaren 12a Oiartzunen (Gipuzkoa) amaituko du Korrikak.\n20. Korrika 2017ko apirilaren 5ean, asteazkena, 05:40 inguruan iritsi zen Azkoitira. Aurreko edizioan herriko 21 eragilek eman zioten babesa. Azpeititik iritsi zen lekukoa eta eskuz-esku pasata, azkoitiarrek elgoibartarrei eman zieten euskararen aldeko lasterkarekin aurrera jarraitzeko bidea. Aurtengo edizioan Azkoitiak Azpeitiari pasako dio lekukoa.\nIkusi ibilbidea osorik:


Hasi dira Behar Zana pilotalekua ixteko lanak. Noticias de Gipuzkoa\nHasi dira Behar Zana pilotalekua ixteko lanak\nVillabonako Udalak erabiltzaileen eskaerei erantzun eta beirate moduko hesi bat jarriko du\nBehar Zana pilotalekua Beertoki ospatu zenean. (Beertoki)\nVillabona- Behar Zana pilotaleku estaliaren obrei hasiera eman zaie itxitura perimetrala ipintzeko helburuarekin. Astelehenean hasi ziren beirate moduko hesi jartzeko lanak.\nVillabonako Udalak azken urte hauetan instalakuntza hau erabiltzen aritu direnek eginiko eskakizunei erantzuna eman nahi izan dio. Horrela, pilotalekuaren kontrola eta erabilera hobetu nahi da eta, aldi berean, espazioaren erabilera zailtzen duten neguko hilabeteetako tenperatura hotzei aurre egin ahal izatea.\nItxitura pilotalekuaren ekialdeko luzera guztian ipiniko da (plaza aldera) eta eskaileren lekuan ateak jarriko zaizkio estetikoki berdina geratu dadin. Hesia arotzeri metaliko bitartez egingo da eta modularra izango da, beirate modura, lurretik sabaira doan tartea itxiz. Proiektuaren arabera, itxitura honen goiko aldea xafla metaliko batzuekin errematatuko da, estrukturari gehituko zaizkionak eta pilotalekuaren aireztapen egokia bermatuko dutenak.\nOrdenantza betearaziBehin obra bukatu ostean, Behar Zana pilotalekua gauez itxi ahal izango da, Amasako pilotalekuarekin egiten den bezala, eta horrela erabilera desegokiak ekidin ahal izango dira.\nBide batez, Villabonako Udalak, gai honen inguruan onartu berria den ordenantzan oinarrituz, publizitatea eta propaganda itxitura berrian jartzea erabat debekatua geratzen dela gogorarazi du, baita pilotaleku osoan ere. - M.S.S.\netiquetas: villabona, behar zana, pilotalekua


Ane Irazabal: "Oso gogorra da Europako bihotzean gertatzen ari delako" - Debagoiena - Goiena.eus\nAne Irazabal: "Oso gogorra da Europako bihotzean gertatzen ari delako"\nJosu Bilbao 2016-03-15 13:08\nErrefuxiatuekin batera 30 pertsonako kazetari eta boluntario talde bat atxilotu zuen atzo Mazedoniako poliziak, tartean Ane Irazabal. Arrasateko kazetaria libre utzi dute 60 euroko isuna ordaindu ostean.\nAtzo beste kazetari batzuekin batera atxilotu zintuzten. Zer moduz zaude eta non zaudete une honetan?\nGu ondo gaude. Kazetariak atxilotuak izan ginen eta mugako komisaria batera eraman gintuzten, eta guretako ez zen arazo handirik izan. 60 euro ordaindu eta kanpora atera ginen. Arazoa errefuxiatuendako da. Haiek ere atxilotuak izan ziren eta poliki-poliki gauean zehar berriz ere Greziara bueltatu dituzte Idomeniko lokatzetara. Beraz, haien egoera oraindik okerragoa da.\nErrefuxiatuen azken saiakera izan da hau?\nBai, azken saiakera izan zela esan dezakegu. Izan ere egunak eta egunak zeramatzaten itxaroten, askok itxaropena galduta zuten, eta Mazedoniara hezi bat gurutzatu gabe, salto egin gabe, pasatzeko ikusi duten azken aukera izan da. Familia asko animatu ziren, emakumeak, haurrak, ume txiki-txikiak, baina Mazedoniara gurutzatuta, lehen herrixkan polizia eta militarrak zain zeuden. Errefuxiatuak atxilotu eta Greziara bueltatu dituzte gauean zehar. Orain lur jota daude, askorendako azken esperantza zelako.\nZein da Idomenin daudenen egoera? Ze aukera dituzte orain?\nEgoera zeharo kaotikoa da. Desastre bat da gertatzen ari dena. Iragan astean 12.000 pertsona inguru zeuden, eta egia da azken egunetako euriteengatik jende askok alde egin duela. Batzuk Greziako gobernuak eraikitako kanpalekuetara joan dira, baina beste askok eta askok oraindik itxaropena mantentzen dute. Ez dute sinisten Balkanetako ibilbidea zeharo itxita dagoenik. Baina egia gaixo asko daudela, ume asko ere daudela eta hotza eta izugarrizko hezetasuna dagoela. Dena urez gainezka dago.\nEguenean bilera dago Bruselan. Errefuxiatuek badute erabakiren bat hartuko denaren itxaropena?\nBatzuk esperantza handia dute, eta beste batzuek ez. Azken hauek Europaren ametsa amaitu dela uste dute, eta gainera esaten digute Siriara edo Irakera, gerrara itzultzea pentsatzen ari direla. Hau ez dela haiek espero zuten Europa esaten digute, eta ez dutela aurrera jarraitzeko ilusiorik. beraz, askok esaten digute Turkiara edo agian haien herrialdeetara itzuliko direla.\nGatazka asko jarraitu dituzu. Hau bereziki gogorra iruditzen zaizu?\nHau oso gogorra da Europako bihotzean gertatzen ari delako, eta denon erantzukizuna delako arazo honi irtenbide duin bat ematea. Europarrok ezta gure gobernuak ez gaude ondo jokatzen ari krisi honen aurrean. Gehiago egiteko gai garela uste dut.\nLibre utzi dute Ane Irazabal kazetari arrasatearra\nAske da kazetari arrasatearra. Goizaldeko 02:26ean idatzi du Twitterren bidez, Back in #Greece. Hau da: Mazedonian errefuxiatuen krisiaren berri em...


txintxarri.eus: Usurbilgo haurrekin jolasean\nUsurbilgo haurrekin jolasean\nUsurbilgo "Udajolas" egitasmoko haurrekin bat egin zuten Ttakuneko Txokoetako ertainek. Zubietako egitasmoa Ttakun Elkarteak kudeatua da eta bertan ere Aginaga, Zubieta eta Usurbilgo haurrak bildu ziren\nTxintxarri 2018/07/20 9:05\nTtakun elkarteak antolatutako Txokoetako egitaraua aurrera doa. Aste honetan ere ekintza ugari egin dituzte. Horien artean, azpimarragarria da HH5 eta LH2 arteko gaztetxoek Usurbilera egindako txangoa. Bertan Usurbilgo Udajolas egitasmoko haurrekin bat egin, taldeetan banatu eta herri kirolen ginkana egin dute. Elkarrekin bazkaldu eta topaketari amaiera emateko soka-tira erraldoia egin dute.\nBestalde, Zubieta, Usurbil eta Aginagako aisia egistasmoek antolatutako topaketa ere izan zen. Ederki jolastu eta solastu ziren adin ezberdinetako haurrak.\nBi ekintza hauekin elkar ezagutza eta euskararen erabilera sustatu nahi izan dituzte.


Joanean, etorrian… gizaki!\n12 abendua, 2014 Iritzia, Itzainak 1169\nMunduko toki desberdinetatik datoz. Ameriketatik, Errumaniatik, Afrikatik… , batzuk pateretan, besteak pasaporte faltsua eginda, bestelako batzuk autobusetan, kamioietan… arrazoiak arrazoi, beti, ezkutuan edo ezkutuka, helburua: aukera berriak eskainiko dizkien leku batera abiatzera. Toki arrotz horien inguruan esan zaienaz fidatzen dira, eta haiek beren larrutan atsegin hori ikusi, aztertu eta bizi nahi dute. Dena den, usain gozoz lurrrindutako bidea katramilatutako sarea egokitzen zaie, buruhauste astun, arrisku ilunen sare; tratu txarren esker gaiztoa ezagutzen dute, babes eza, harrera kaskarraren besarkada garratza. Bide gaitzaren aldapan nekea dute senide, ezinegona adiskide, ziurgabetasuna lagun. Itsasoaren kresala ahotik kendu eta gazituta zegoen larrua gezatzen zaie, bizi dugun hemengo egoera ez da gozoa. Urruneko Afrika, haien lurralde maitea, aberatsa da, bai, multinazionalek badakite hori, hargatik majo zupatzen dute haren bularra, haurrek negar egiten dute, gosez hiltzen dira, baina hori zer? Bost axola haiei, bost axola guri? Afrikatik Espainiara, Espainiatik Euskal Herrira, beti joanaren joanean, nomada gisa, batetik bestera, bidearen urratsak bihotzean, bihotzaren bidea urratsetan, bidearen bihotza taupaz taupa.\nHala egokitzen zaigu Goierri aldeko herri askotan etorkinak ikustea, egonaldi luzeko jardunean dabiltzanen pertsonen presentziaz ohartzea. Guztiok ezagun ditugu, ezagunak dira guretzat, gure biziaren zati dira, jakina, biziak ekarri dituen bizidunok gure bizitzetan onartzen, ongi hartzen baditugu. Ziur naiz gogoan duzula joanean zoazelarik, etorrian zatozelarik inortxoren aurpegia, beharbada norbaiten izena ere bai. Nire kasuan, Yusufa, Best, Modu, Bap, Yup bezalako pertsonak ezagun ditut, lagunak dira, lagun egin ditut, eta haien hitz, bizipen eta esperientzietatik aberastasun betea jasotzen aritu naiz, haiek beraien bihotza parez pare irekitzen irakatsi didate bostekoa ematean, irribarrea eskaintzean, agur gozoaren abaroan zoriontasunaren ostadarra eraikitzen lagunduz. Haien hitz bakoitzean, parez pareko leiho ireki horren freskotasuna somatu dut, eta benetan, kilikagarria izateaz gain, hitz, ele bakoitzaren solasean gogoa bera elikatu didate.\nKantu batek aspalditxo honakoa zioen: «Isiltasuna urrea da, baina nire begiek ikusten dute»; halaxe gabiltza bihotzak ikusi beharko zukeena begiz estaltzen, erraza baita ikusmen ona izan eta itsua izatea, edo bi begi osasuntsu izan eta gandurik gabe ezikusiaren eta bekaitzaren gaixotasunak izatea; gaitzok guregan izanda, aurrez aurre duguna, pertsona ezezagun hori, etorkina, baztertzen dugunean, gure barrua kaltetzen ari gara, gure benetako izana ezkutatzen. Begietatik estalki kaltegarri horiek desestaltzeko ezinbestekoak gertatzen dira honakook: arazoaren ulermenaz jabetzea, gizakiei egiten diegun harrera nolakoa den kontuan izatea, guk besteekiko izan beharko genukeen arreta, zinezkoa den ala ez hausnartzea, eta batez ere, gauza guztien gainetik, gure buruari eman behar geniokeen maitasuna eta besteei eskaintzen ari gatzaizkiena zuzena den konturatzea. Gizasemeak, gizalabak, bere eraikitze jardunean, errepide on askoren eraikitzaileak izan dira, aurrerakoi izaten jakin izan dute, baina, zoritxarrez, oraindik, ez dute bihotz-biderako errepide motzik asmatzen jakin, lasterregi biziz azal, arraza, kultura desberdinen iturrietatik edan baino, mugen, liskarren pattar makatzaz mozkortu nahiago izan baitute, bilintzi-balantzan, sarri, iparra galduz. Etorkinak arazo direla diotenek jakin bezate gu ere arazo izango ginatekeela beste askorentzat bestelako lurralde batean, desherrian, haientzat ezezagun, arrotz eta etsai. Hori nahiko genuke guretzat?\nBi ibaiek topo egitean, muin emanez, muin izan daitezke itsasoaren bihotzean. Halaxe, guk besteari muin ematen diogunean itsasoaren bihotza zeharkatzeko aukera paregabea irekitzen zaigu, ez dago nola egin dezakegun galdetu beharrik, keinu batek, hitz batek osatzen du batasunaren itsaso zabala, horrexegatik guztion tantak beharrezkoak dira, tanta horien taupetan marraztua baitago itsasoaren bihotza. Gazi-gozo horren atsegina dastatu nahi duzu? Zeurea da hitza, ekin lan bikain horri, zure ekimenak guztiok zipriztinduko gaitu. Aldez aurretik, nire bihotzaren desherritik, eskerrik asko.\n« Hitzen artisaua


Lehen txinpartak - GARA\nLITERATURA I KONTAKIZUN GRAFIKOA I �Zu ikusteko bidean�\nIker ZALDUA |\nEtzi iragan izango den urtea ezin esan, orokorrean, oparoa izan denik. Dena den, ez naiz nahastuko guztiok ikusten ditugun itzalak deskribatzen. Nahiago itzalaren beste aldera begiratu eta printzetan erreparatzea. Horien artean argitsuenak Edo! du izena.\nNekeza izan ohi da proiektu bat trenbidera eramatea, are zailagoa sasoi ilunetan. Urteak utzi dizkigun albiste pozgarrienen artean, bada, Edo! argitaletxearen sorrera aipatu behar da, bi urte pasatxoko ernaldiaren, ahaleginaren, ostean trenbidean baitago, Durangoko geltokian ere geldialdia eginda.\nArgitaletxe berria, asmo berritzaileekin. Horren froga zintzoa esku artean dudan hau, Gari Garaialderen “Zu ikusteko bidean”. Kontakizun grafikoa, horren grafikoa ez den gai bati heltzeko, espetxeetara egiten diren bidaia isilak iruditan agertzeko, isiltasun hori kontatzeko, lau kontu esan eta otzan itzultzeko kilometro metatuen kontakizuna, alegia.\nGari Garaialde gidari lanetan ibilia da bidaia des-atsegin horietan eta beti eramaten zuen zakutoan argazki-kamera. Sentsazioa bertatik bertara bizitzeaz gain, nolabait dokumentatu egin nahi zuen, bidaiaren kronika bat jaso, monotonia optikan barrena sartu eta zuri-beltzean agerrarazi.\nLan hau horren adibidea da, kronika izan daiteke, poesia grafikoa ere bai, baina kontakizuna segur. Horretarako, berrogei argazki hautatu ditu Garaialdek, batzuk alde batera utzi behar izan ditu, kalitateak ez duelako bere lana ongi betetzen gauez, flasha erabili gabe eta ISO 400etik aurrera argazkietan pikor malapartatuak agertzen direlako. Izan ere, argazki gehienak furgoneta barruan ateratakoak dira, inori enbarazu ez egiteko neurriak hartuta eta, jakina, horretarako, ezinbestez egin behar zaio muzin flashari.\nArgazki bakoitzak, era berean, bere unea gordetzen du, bere istorioa du atzean. Besteak beste, “Patrolari” ateratakoa azpimarratu zidan, halako egoeran kamera hartu eta klik egitea baino ez omen zitzaion otu. Argazkiak unea harrapatzen du, baina uneak baditu aurretiko eta osteko denbora, eta kronologia osoak osatzen du kontakizuna. Argazkia prestatu egiten da batzuetan, bat-batean botatzen da beste zenbaitetan, baina beti dago asmo hori, beti dago istorioa agertzeko grina; argazki-oina izan zein ez izan, bada, narrazio bat dago, poesia txiki bat dago, norberak interpretatu beharrekoa.\nLehen liburua du Gari Garaialdek, ez zegoela aurkezpen eta elkarrizketetara ohituta esan zidan. Jakina, normalean beste aldean egoten baita bera. Argazkilaria da eta Argazki Press-ek jasotzen ditu bere begian iltzatzen direnak. Dagoeneko 11 urte egin ditu kamera ondoan duela «parean jartzen zaidan guziari argazkiak ateratzen, oraindik ere kamerarekin jendeari so».\nGaraialderekin batera Mikel Etxaburu aipatu behar da, izan ere, bere testu labur bat jasotzen da, bisita eguna hartzailearen ikuspegitik kontatuz. Horrela, biribildu egiten da joan-etorria. Horixe da “Zu ikusteko bidean”, Edo! argitaletxearen Begikoak ataleko lehen liburua, apustu ausarta burdinbidean lehen txinpartak ateratzeko, bihoa aurrera trena!


Fidel Ramos - Wikipedia, entziklopedia askea.\n12. Filipinetako presidente\n1992ko ekainaren 30a - 1998ko ekainaren 30a\n← Corazón Aquino - Joseph Estrada →\n1988ko urtarrilaren 22a - 1991ko uztailaren 18a\n← Rafael Ileto (en) - Renato de Villa (en) →\nArmed Forces of the Philippines (en) chief of staff (en)\nPhilippine Constabulary (en) kide\n← Fabian Ver (en)\nLingayen, 1928ko martxoaren 18a (93 urte)\nCristina Ramos-Jalasco (en)\nLeticia Ramos-Shahani (en)\nAteneo de Manila University (en)\nCentro Escolar University (en)\nElisabet Katolikoaren Ordena (1995)\nFélix Houphouët-Boigny Peace Prize (1997)\nMeritu Zibilaren Ordenaren Lepokoa (1994)\nCollar of the Order of Charles III (1998)\nPhilippine Army (en)\nFidel Valdez Ramos (Lingayen, 1928ko martxoaren 18a) filipinar militar ohia eta politikaria da. Filipinetako Errepublikaren lehendakaria izan zen 1992-1998 bitartean.\nKanpo Arazoetako ministro izandako diplomatiko eta legebiltzarkide baten semea da. Estatu Batuetan, West Pointeko Akademia Militarrean, eta Illinoisko Unibertsitatean egin zituen ikasketak. Koreako Gerran parte hartu zuen, eta Filipinetako Ekintza Zibileko Taldeko Estatu Nagusiko buruzagia izan zen (1996-1968), Vietnamgo Gerran.\nFerdinand Edralin Marcos lehendakariaren gobernuan (Marcosek hauteskundeen bidez lortu zuen lehendakaritza 1965ean eta 1969an, baina hiru urte geroago konstituzioa deuseztatu zuen, eta diktadura ezarri zuen Filipinetan), Filipinetako Poliziaren buru izan zen, eta Gudarostearen Estatu Nagusiaren buruordea, 1981etik 1986ra bitartean. Marcos lehendakariaren laguntzaile estuenetako bat izan zen. Aitzitik, 1986an, boterea hartzeko piztu zen borrokan, Corazón Aquinoren alde egin zuen, Marcosen diktaduraren aurkako herri-mugimenduaren alde, hain zuzen.\nDemokrazia nagusitu zenean, Aquinoren lehendakaritzapean, Estatu Nagusiaren buruzagi eta Defentsa Nazionalaren arduradun izendatu zuten. Hurrengo urteetan, Corazón Aquinoren aurkako estatu-kolpe saio batzuk zapuztu zituen, eta horrek eman zion ospeari esker, Aquinoren ondorengo gisa aurkeztu zen 1992ko lehendakaritzarako hauteskundeetan. Urtebete lehenago, ministro-kargua utzi zuen, eta bere alderdia sortu zuen. Alde txikiz irabazi zuen, eta Filipinetako Errepublikaren hamabigarren lehendakari bihurtu zen, katolikoa ez zen aurrenekoa.\nBere aurreneko zereginak energia- eta ekonomia-krisiari aurre egitea, eta komunisten eta musulmanen gerrilla-ekintzak desagertzeko neurriak hartzea izan ziren. 1997ko irailean, manifestazio jendetsu baten ondoren, atzera egin behar izan zuen bigarren agintaldia lortzeko konstituzioa berritzeko bere ahaleginean. 1998an, Joseph Estradak, ordu arte lehendakariorde izandakoak, hartu zuen lehendakari-kargua, maiatzeko hauteskundeetan hautagai ofizialista José de Venecia, Ramosen babesa zuena, garaitu ondoren.\nWikimedia Commonsen badira fitxategi gehiago, gai hau dutenak: Fidel Ramos\nMultimedia: Fidel V. Ramos\nBNF: 14518021p (data)\nOrriaren azken aldaketa: 19 otsaila 2019, 08:15.


Arrautza, biribila dohainetan | Revista - Part 2\nErosketa Gida: arrautzak : Elikadura arloko dohainak\n[Pág. 1] Arrautza, biribila dohainetan\n[Pág. 2] Elikadura arloko dohainak\nPublicado en la edición impresa de 2013ko apirila\nver la edición impresa de 2013ko apirila\nElikadura arloko dohainak\nArrautzak kalitate bikaineko proteinak ematen ditu, eta horixe du bereizgarri nutrizionalik ezagunena. Arrautzen aminoazidoen izaera eredugarria da (proteina izeneko horma osatzen duten adreiluen gisakoak dira aminoazidoak), eta beste elikagai batzuena baino osatuagoa. Abantaila horrek, ordea, indarra galtzen du gure gizartean, lehendik ere behar baino proteina gehiago hartzeko joera dugu eta. Zehazki, arrautza batek 6 gramo proteina ematen ditu. Baita beste mantenugai aipagarri batzuk ere: fosforoa, burdina, zinka, A eta E bitaminak eta azido folikoa, eta ugari ematen ditu, halaber, B2 (riboflabina), B12 eta D bitaminak ere. Gaur egun, mantenugai horiek eskas izaten dira ohiko elikaduran, eta garrantzitsuak dira, horietako batzuk herdoilaren aurkakoak direlako eta lagundu egiten dutelako prozesu degeneratibo asko gelditzen edo horiei aurre hartzen: bihotz-hodietako eritasunak, minbizia, diabetesa, kataratak… Gantzak eta lipidoak gorringoan egotean dira (arrautza bakoitzak 6,5 gramo). Gantz horien artean, gehiago dira saturatugabeak, saturatuak baino, eta horrela izatea oso osasungarria da gure bihotz-hodientzat.\nAlergia ere bai…\nOso ohikoa izaten da arrautzarekiko alergia izatea, batez ere haurrek (zuringoan ageri diren substantziek eragiten dute gehienean). Gaur-gaurkoz ez dago sendabiderik gaitz horrentzat, nahiz eta haurtxoengan berez desagertzen den zenbaitetan. Arazoak saihesteko modurik onena, alergia guztiekin gertatzen den bezala, arrautzarik ez jatea da, ezta arrautza daraman elikagairik ere.\nProduktu asko eta askotarikoak egiteko erabiltzen da arrautza (edo haren proteinak), eta ezkutuan egon daiteke (2. mailako elementu gisa) eta kopuru txikietan, ohikoa baita emultsionatzaile moduan erabiltzea, distira-emaile moduan edo argigarri moduan. Hori dela eta, elikagai prozesatuak ahalik eta gutxien jatea komeni da. Eta sukaldeko tresneriarekin ere kontuz ibili behar da, ongi garbitu ezean agertu egin daitekeelako arrautza, eta kontuz ibili behar da, halaber, lehendik arrautzak egiteko erabili den olioarekin.\nArrautzaren proteinak era honetan agertu ohi dira etiketetan: albumina, koagulatzailea, emultsionatzailea, globulina, lezitina edo E-322, libetina, lisozima, oboalbumina, obomuzina, obomukoidea, obobitelina, bitelina edo E-161b (luteina, pigmentu horia).\nEspainiako Osasun Ministerioak, Elikadura arloko Segurtasunaren eta Nutrizioaren Espainiako Agentziaren bitartez, honako elikagai hauek saihesteko gomendioa ematen du arrautzarekiko alergia izanez gero: arrautza bera; arrautzaz argituta dauden zopak, saldak edo kontsomeak; arrautza-irinetan edo arrautza-ogitan pasatutako jakiak (etxean eginak edo aurrez prestatuak); pastelak, galletak, opilak, hostoreak, enpanadak, enpanadillak, karameluak, turroiak, irabiakiak, flanak, kremak, izozkiak, merengea, natillak, margarinak, jogurtak, fianbreak edo hotz-egosiak, saltxitxa komertzialak, pateak (edo haragiaren beste eratorri batzuk, arrautza izan dezakete eta), maionesa eta bestelako saltsak, entsaladarako kremak, arrautza eran egindako pasta, semoladuna, eta arrautza zuringoa duten ogi-birrina eta labean erretako ogia.\nArrautza, mito eta galdera ugari oskolpean\nArrautzaren inguruan badira zenbait alderdi argitu beharrekoak, batez ere nola manipulatu, kontserbatu eta tratatu behar den jakite aldera:\nDendetan zergatik ez dira egoten hozkailuetan? Tenperatura aldaketa bortitzek ur-kondentsazioa eragin dezaketelako oskolean, eta, ondorioz, handitu egingo litzateke kutsadura arriskua. Hori saihesteko, hobe da giroko tenperaturan edukitzea denda eta supermerkatuetan. Etxean hozkailuan gorde behar dira, tenperatura gorabeherak saihesteko. Hamar egunez eduki daitezke arrautzentzako gunean, alderik punta-zorrotzena beherantz dutela, 1 ºC eta 4 ºC artean.\nZer esan nahi du oskolean ageri den kodeak? Arrautzen kodeak digitu batzuk izaten ditu. Lehen zenbakiak adierazten du nola hazi duten oiloa (0 = ekoizpen ekologikoa; 1 = landakoak; nabe batean egoten dira, lurrean haziak bezala, baina egunez aire zabalean ibil daitezke; 2 = lurrean haziak; nabeetan egoten dira, eta mugitzeko askatasun pixka bat izaten dute; 3 = kaiolakoak; oilo errule ia guztiak kaioletan hazten dira). Bigarren eta hirugarren digituak letrak dira, eta zein estatutan eginak diren adierazten dute (Espainiakoek, ES ageri dute). Gainerako digituek ekoizleari buruzko informazioa ematen dute (probintzia, udalerria eta abere-ustiategia).\nJan aurretik garbitu egin behar al da? Ez da beharrezkoa arrautzak garbitzea; arrautzak hozkailuan gorde aurretik garbitzen badira, arriskua izaten da mikro-organismoak barrenera sartzekoa, oskola poroduna da eta. Garbitzekotan, erabili aurretxoan egin behar da, eta ongi lehortu sukaldeko paperarekin (behin erabiltzekoa izan dadila).\nZer egin ontziko arrautza bat apurtua badago? Arrautza batek oskola hondatua badu, kraskatua, itxura txarrekoa bada edo usain txarra sumatzen bazaio, bota egin behar da. Kolore, usain eta zapore arraroa duten arrautzak ere bota egin behar dira. Kontsumo-data gomendatua ahalik eta luzeena duten arrautzak erosi behar dira.\nNola jakin arrautza bat freskoa dela? Gorringoaren eta zuringoaren egoerak eta kokapenak adierazten dute freskoa den edo ez. Arrautza freskoen gorringoa trinkoa izaten da, ongi zentratua egoten da zuringoan eta nolabaiteko bonborra edo sabeldura izaten du. Frijitzen denean edo ur irakinetan egiten, trinkotuta geratzen da. Denborarekin, berriz, gorringoak galdu egiten du sabeldura edo bonborra, eta alde baterantz joaten da.\nJateko modukoak al dira zuringoan orban gorriak edo ‘hodeiak’ dituzten arrautzak? Horiek ez dute aldatzen arrautzaren zaporea eta kalitatea. Orban gorriak labana-mutur batekin ken daitezke. Hodeiek esan nahi dute arrautza freskoa dela.\nIzoztu al daitezke arrautzak? Arrautzak ongi izozten dira, bai irabiatuta, bai zuringoa eta gorringoa banatuta (biak izoztu edo bietako bakarra) edo egosita (oskolik gabe). Zuringoa bereizi eta izozten bada, garrantzitsua da ez dezala izan gorringo zatirik izan. Desizoztea hozkailuan egitea komeni da, ez giroko tenperaturan.\nJoan aurreko orrira: « Arrautza, biribila dohainetan


Plakak kentzen Dominak jartzeko | Angula Berria\nHasiera » Plakak kentzen Dominak jartzeko\nBide batez, aurreko maiatzaren 30eko osoko bilkuran onartutako mozio bati aipamena egin zioten non mozio honek sinbologia hau kentzeko modurik egokiena bilatzen zuen.\nEra berean, plaka hauen kokapena jasotzen zuen eguneratutako errolda bat zegoela adierazten zuten.\nAdierazpen hauen aurrean, Irungo EHBilduk horietako baieztapen batzuk zehaztu nahi ditugu. Alde batetik, egia da Udalak diru laguntza bat jaso duela Eusko Jaurlaritzaren aldetik, baina modu honetako diru laguntzak ez dira berriak, azken urteetan errepikatzen den diru laguntza bat da non Udalak ez du eskatzeko aukerarik izan ez baitu gai honetan inolako mugimendurik egin.\nBestetik, maiatzeko osoko bilkuran hartutako akordioa ere aipatzen zuten. Hau ere egia da, baina ahaztu zaie aipatzea mozio hau osoko bilkurara iristea ez dela gobernu taldearen ekimen bat, gure taldeak aurkeztutako mozio bat baizik. Zergatik? Gai honetan, gure taldeak azken urteotan egindako eskaerei muzin egin dietelako behin eta berriz. Honek ez du gure taldea ustekabean harrapatu, ohituta baikaude bai gai honetan eta bai veste batzuetan ere, alkatea eta bere taldearen ideien lapurketetara.\nBaina onartezina dena, eta inolaz onartuko ez duguna, sekulako etika politiko eta sozial falta iruditzen zaigulako, herri eragilei egindakoak dira. Kasu honetan “Nikolas Gerendiain Irungo Errepubikar” taldeari eginiko lapurketa, bai ideiean eta baita lanean ere.\nTalde honek, 2017ko azaroaren 2an, Irunen dauden plaka guztien argazkiak ez ezik txosten landu bat ere jarri zituen bai Alkatearen eta baita talde politikoen eskuetan. Honekin batera, sinbologia frankista kentzeko Eusko Jaurlaritzak zuen diru laguntza baten berri ere eman zigun (beraz, 2018ko diru laguntza hau 2017koaren berbera da, baina gaurkotua).\nIrungo EHBildutik, udal gobernu honek eragile sozialen lana berea egiteko duen joera salatu nahi dugu. Udal taldeok honelako jokaeretara ohituta bagaude ere, etika falta hau zuzendu behar delakoan gaude, eta hortaz, udal gobernu honi hau zuzentzea ez ezik Nikolas Gerendian Irungo errepublikar taldearen lana aitortzea ere eskatu nahi diogu.


Umetako denbora-pasa: animaliak - Ahotsak.eus\nUmetako denbora-pasa: animaliak 5 urte zituela, Usurbilera joan ziren bizitzera. Pozik bizi izan da Usurbilen. Txoriak harrapatzen eta oiloak lapurtzen ibiltzen ziren umetan. Gerra garaian, katu arrak harrapatu eta jan egiten zituzten.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan USU-002-004 kodeko bideoa nahi duzula aipatzea: ahotsak@ahotsak.eus\n5 urte zituela, Usurbilera joan ziren bizitzera. Pozik bizi izan da Usurbilen. Txoriak harrapatzen eta oiloak lapurtzen ibiltzen ziren umetan. Gerra garaian, katu arrak harrapatu eta jan egiten zituzten.\nGaia(k): Politika » Gerraostea eta Francoren diktadura » Ekonomia gerraostean , Familia eta harremanak » Lagunartea eta familia » Umetako kontuak\n-Zu oso txikia ziñala Usurbillera joann ziñaten bizitzera.\n-Bai. Gu jun giñan, nik bost urte izango nittun Usurbillea jun nitzanian. Ta han bizittu giñan. Ba, herri politta Usurbil. Paketsua, danak ezagunak. Ta betiko gazte-bizitza, gure tiragomak eta. Harriyik onenak zenek zittun eta. Denek..., gehiyena botatzen zittun txorik eta. Hola ibiltzen giñan, kabik harrapatu ta. Oilluak lapurtu-ta jateko-ta.\n-Bai, e, hainbeste bai?\n-Bai, bai. Bat artista bagendun gaiñea. Harrapatzen zittun aidian eta dak!, hola lepotik heltzen ziyen eta ez zuen haek kikik'e itten, iñor ez zan enteatzen. Eta geo gerra garaiyan Usurbillen katuak, arrak, emiak'e batzun batzuk, baiño arrak danak jan genittun, aleik ez zan geatu. Emakume bat gendun gaiñea, este, Orbeldeikua, hogei durogatikan edo kazuela prepaatzen ziguna. Hari ematen genizkian. Harrek preparatzen zittun kato danak.\nGerraosteko egoera; kalean gosea\nEstraperloko olio litroak 100 pezeta\nEuskara debekatua eta errotak itxita\nGarabia zaldiko-maldiko modura\nBuruan zauria, marroka jolasten\n"Gaizto amorratuak izan gara"\nTailer indartsuak Eibarren


Urtarrilaren 22ko manifestazioaren balorazioa eta hurrengo deialdiak - Bizitza\nBizitza plataformak eskerrak eman nahi die herritarrei pasa den larunbatean egin genuen manifestazio erraldoiagatik. Herri hau bizirik dagoela berriz ere ederki erakutsi du.\nOzenki salatzen dugu pasaportea luzatu izana, aurretik bagenekiena. Maskararekin egin duten bezala egin nahi dute, aldibaterako dela esan eta betikotu gero. Horregatik bihar 12:30etan herritarrei dei egiten diegu Sabin Etxean kontzentratzeko\nZorionak ere orain arte seme-alabei zalantza handi handiak dituen medikamentua ez jartzeagatik. Gurasoek jakin behar dute 115 ume jadanik hil direla Europan inokulazioengatik. Horregatik otsailaren 4an lau manifestazio egingo dira hiriburuetan osasun sailetaraino.\nBizitzak ere hurrengo manifestazioa prestatzen hasi da. Martxoaren 12an izango da herriaren kontrako estatu kolpearen 2. urteurrenean eta espero dugu Gasteizen egin den manifestaziorik handienetakoa izatea.\n“Diktadurarako pasaporteari STOP; Askatasuna” lelopean manifestazio jendetsu eta koloretsua egin genuen pasa den larunbatean Bilboko kaleetatik.\nLehengo eta behin eskerrak eman nahi dizkizuegu bertan parte hartu zenuten guztioi, antolaketa edo koordinazio lanetan aritu zinetenoi, pankarta bat, etxean egindako kartel bat edo puxika bat eskuan izan zinetenoi eta besterik gabe ibilbidea gurekin batera egin zenuten guztioi. Eskerrik asko eta zorionak. Elkarrekin bizipoza zabaldu genuen lau haizeetara.\nBizitza Plataforma duela urtebete sortu genuenetik era askotako ekimenak bideratu ditugu, baina manifestazio bateratuak izan dira ikusgarritasun handien eman digutenak. Pasa den urteko maiatzaren 15ean Gasteizen elkartu ginenetik, Bizitzaren udaberria, aldarrikapenerako eta elkartasunerako jaialdiak izan dira manifestaldi hauek, Gasteizen, Donostian, Irunen eta Hendaian, Iruñean, Bilbon eta pasaportearen ezarpena salatuz, Donostian berriro eta Bilbon beste behin.\nOndo gogoratzen dugu ohiko komunikabideen hasierako mututasuna. Aipamen txikiren bat egiten hasi zirenean, ehunka lagun ikusten zuten, jadanik milaka ginenean. Pasa den abenduaren 18an Donostian elkartu ginenean, edizio digitaletan berriro ehunka idazten hasi ziren, baina gutxi geroago zuzendu behar izan zuten lotsagarri ez geratzeko. Azken larunbatean Bilbon ikusi ziren irudiek argi erakusten dute kale eta eremu zabalak betetzeko erronka bikain gainditu genuela. Pasaportea geldiarazteko bigarren jende olatua.\nJendetza bezain garrantzitsua, plataforma osatzen dugun talde anitzen parte hartzea izan zen. Herri eta eskualdeetako talde lokalak eta talde sektorialak dira gure bizkar-hezurra. Sortu berri den suhiltzaileen taldea buru, pankarta eta mezu desberdinekin osatu genuen karabana koloretsua. Parte hartze anitza eta giro alaia. Pozgarria baita naturaltasunez elkartzea, beldur barik ondokoarengana hurbiltzea, beldur barik ozen askatasuna aldarrikatzea.\nDeialdiaren leloa argia zen, behar beharrezkoa dugu pasaporte lotsagarria geldiaraztea. Indarrean dagoen bitartean egunerokoak dira eskubide urraketak, diskriminazioak, bazterketak: Osasuntsu dauden emakume eta gizonek kiroldegian ezin kirola edo dantza egin, sasoian dauden langileek ezin eguerdiko atsedenaldian eguneko menua lasai eskatu, azterketak prestatzen ari diren ikasleak ezin liburutegira ikastera joan, Lanbideko ikastaroak egiten ari ziren lagunak bat batean kanporatuta.\nZorionez herriak lehenengo unetik erreakzionatu du. Ekintzaile asko dira diskriminazioa gainditu eta neurri hau indargabetzen ari direnak kiroldegietan edo lantokietan. Bi lagunek euren esperientzia azalduko digute hementxe bertan.\nEta aurreko larunbatean udaletxe balkoitik esan genuen bezala, pasaportea jarri denetik hainbat jendek aurkeztutako erreklamazioak jasotzen ari gara urtarrilaren 31a bitartean. Erreklamazio hauek lurralde bakoitzeko epaitegietan aurkeztuko dira abokatu baten laguntzaz. Garrantzitsua da isilik ez geratzea eta gertatzen ari dena agerian uztea.\nGaur jakin izan dugu Eusko Jaurlaritzak beste hamabost egunez luzatuko duela pasaportearen indarraldia. Beste erkidego batzuetan, Kantabrian edo Katalunian eta Europako beste herrialde batzuetan ere, Danimarkan edo Erresuma Batuan kentzen hasi diren bitartean, gure agintariek temati jarraitzen dute. Baina beste hamabost egunez luzatuta ere, bistan da joera apurka apurka atzera egitea dela. Sokaren korapiloa nasaitu, batek daki noiz berriro estutzen hasteko. Horrela izan da azken bi urteotan eta horregatik diogu, orain errotik eta behin betiko kentzen ez badugu, aurrekaririk gabeko totalitarismorako sarrerako atea dela sasipasaporte lotsagarri hau. Jendearen kontrolerako tresna, boteredunek nahieran erabili ahal izango dutena. Pasaportea behin betiko kentzeko ahalegin horretan aurrerapauso handia eman genuen pasa den larunbatean. Indarra hartu eta aurrera jarraitzeko unea da.\nSuhiltzaileen Bizitzako taldeko ordezkariak pasa den 22ko txikien presentzia eskertu du, manifestazioari alaitasuna eman ziotelako eta faltan bota du gazteen parte hartze gehiago ez egotea, horiek izanik sektore kaltetuenetako bat.\nBestetik ospitaleetan eta egoitzetan etxekoei jartzen ari zaizkien oztopoak salatu dira gero eta jende gehiagori euren etxekoak zaintzen eta bisitatzen ukatzen dietelako.\nAzkenik aipatu da ordua dela gurasoek seme-alabak defendatzeko, maskara desagerrarazteko, irmo, euren etorkizunagatik.\nOtsailaren 4an, Martxak Osasun Sailetara umeen txertaketa genikoa geldiarazteko\nManifestazioaren gai nagusia pasaportea geldiaraztea izan bada ere, haurrak pairatzen ari diren erasoa ezin dugu ahaztu. Berez larri larria bada pertsona helduekin amarruz eta mehatxuz esperimentazio masiboa egitea, haurrekin egiteak ez dauka izenik. Bizitza plataformaren hurrengo mobilizazio deialdia umeen txertaketa geniko esperimentala geldiarazteko martxak izango dira. Otsailaren 4an hurrengo ostiralean Iruñean, Donostian, Gasteizen eta Bilbon Osasun Sailen egoitzetara abiatuko gara.\nEstatu kolpearen bigarren urteurrenean manifestazioa Gasteizen\nHurrengo manifestazio bateratua Gasteizen egitea aurreikusten dugu. Martxoaren 12an, estatu kolpearen bigarren urteurrenean, gogoratu Sanchez presidenteak militarrak ondoan zituela agindu zuela konfinamendua, bi urteotako eskubide urraketa eta askatasunen bahiketa sistematikoa salatuko ditugu. Estokolmoko sindromea gainditu, autoestima berreskuratu eta askatasuna ozen aldarrikatzeko deia egingo diogu herriari.


Valderejoko penintsula ezkutua\nArabako Mendebaldea Añana-Gesaltza-Valderejo(Parke Naturala)\nIBILBIDE MOTZ HONEN HASIERA Añana-Gesaltza herria izango da, erdigunearen ondo-ondoan ditugun gatzagek sortzen dioten itxura surrealistarekin. Uda aldean hurbiltzen bazarete, gainera, gatzaga ikusgarri hauetan nola diharduten lanean ikusiko duzue, hainbat mendetan zehar egin duten modu berean.\nMendebalderantz goazela, 5. kilometroan aurkituko dugun bidegurutzean Valderejoko Parke Naturalaren lehen kartela ikusiko dugu, eta horixe izango da eredua hemendik aurrera, errepide bakarti hauetan zehar bidea oso ondo seinalizaturik aurkituko baituzue.\nKartel horri jarraituz, segituan Getarian sartuko gara, Uribarri Gaubea udalerri zabaleko lehen auzo-herria. Monumentu erromanikotan aberatsa, gainera Erdi Aroko dorretxe ugari erakusten du, beren artean Luyando eta Hurtado Mendozakoa.\nLehenbiziko populagune hau zuzen zeharkatu ostean, lau kilometro ingururen bueltan, alde batean Angosto eta bestean Villañanez guneak geratuko zaizkigu. Eskuinaldeko Angostoko Ama Birjinaren Santutegi edo Komentua XVI. mendeko erretaula erakusgai duen jainkotegi polita da. Villañanez herritxoan bere aldetik, Baronatarren dorretxe ikusgarria nabarmentzen da. Gotorlekuak dorretxeaz gain, oraindik antzinako lubakia mantentzen du.\nIbilbidearen 13. kilometroan berriz, udalerri osoko erdigune funtzioa betetzen duen Uribarri Gaubea herria dugu.\n1,5 km. geroago, dagoeneko Burgosen sartzear gaudela, Gurendes herrixkatik pasako gara, Omecillo ibaia menperatzen duen mendixkatxo batean.\nHortik aurrera gure bidea Gaztelako (Burgoseko) lurraldeetan jarraituko dugu, Valderejok erdi betetzen duen arabar mendebaldeko penintsula honetan sartzeko aukera bakarra horixe delako (Arabako barnealdetik abiatuz). Horretan ari garela, 16,5. kilometroan San Millan de San Zadornil herritxoan sartuko gara eta 100 metro igaro ondoren ezkerrera egingo dugu (Burgosen ere Valderejorako bidea oso ondo seinalizaturik dago).\nLehenengo hau zeharkatu ostean, hurrengo herritxoa San Zadornil izango da, bertan eskuinerantz jo beharrez. 2,5 km. beranduago, saindu berbera aipatzen duen hirugarren populagunea: Arroyo de San Zadornil.\nAzkenik, 23,5. kilometroan berriz Araban sartzeaz batera Valderejo Parke Naturala hasten dela nabarituko dugu, landaretza gero eta ederragoa baita.\nLaster, parkeko zerbitzugune den Lalastra herrixkara iritsi, eta naturgune izugarri honek eskaintzen dizkigun lekuetaz gozatzen hasteko moduan izango gara.\nIradokizunik baduzu, akatsik topatu baduzu edo kexaren bat helarazi nahi badiguzu: ARGIA.com\nARGIA 142 PK 20160 Lasarte-Oria (Gipuzkoa)\nTel: (943) 371545 / Faxa: (943) 373403


Jaime Ignacio del Burgo - Wikipedia, entziklopedia askea.\n2004ko martxoaren 29a - 2008ko apirilaren 1a\n2000ko martxoaren 28a - 2004ko apirilaren 2a\n1996ko martxoaren 18a - 2000ko apirilaren 5a\nNafarroako Foru Aldundiko Presidentea\n1984ko urtarrilaren 14a - 1984ko maiatzaren 15a\n← Juan Manuel Arza Muñuzuri - Gabriel Urralburu →\n1979ko apirilaren 19a - 1980ko apirilaren 28a - Juan Manuel Arza Muñuzuri →\nIruñea, 1942ko uztailaren 31 (79 urte)\nJaime Ignacio del Burgo Tajadura (Iruñea, Nafarroa Garaia, 1942ko uztailaren 31 - ) euskal herritar politikari eta idazlea da. Betidanik eskuin politikoan kokatua, UPNko jarraitzaile izan zen bertatik baztertua izan arte 2008ko urrian. Beranduago Nafarroako Alderdi Popularraren birsorkuntzan parte hartu zuen.\nJaime del Burgo historialari frankistaren seme da. 1979tik 1980ra eta 1984an Nafarroako Foru Aldundiaren presidenteordea izan zen. Egun, Espainiako Meritu Konstituzionalaren Ordenaren kide da. Zuzenbidea ikasi eta gero, abokatu izan zen. Nafarroako Unibertsitatean, zuzenbide foraleko irakasle da.\nEspainiako Trantsizioan (1976): Nafarroako Alderdi Sozialdemokrataren sortzaile izan zen.\n1977: UCDko kide egiten da, Nafarroako Senatari bezala aukeratua izanik.\n1979: UCDko Nafarroako Senatari aukeratua bigarren aldiz, I. Legegintzaldian (1979-1982).\n1979-1983: Nafarroako Foru Aldundiaren presidenteordea eta Nafarroako UCDko presidente.\n1983: Foru Aldundiko kargutik kendua, ondasunen bidegabeko eralketaren akusazioz, beranduago Espainiako Auzitegi Gorenak arrazoia eman ziolarik Del Burgori.\n1981: Nafarroako UCDko presidente bezala berriro aukeratua.\n1982: Alderdi Demokrata Popularreko (PDP) kide egiten da.\n1983: Nafarroako Legebiltzarkide aukeratzen dute bigarren aldiz.\n1986: PDPko senatari bezala aukeratua III. Legegintzaldian.\n1989: PDP, Alderdi Popularrarekin batu ostean, Nafarroako Alderdi Popularreko presidente aukeratzen dute. Espainiako Kongresuko diputatua izan zen PP-UPN koaliziopean.\n1993: Aznarrek, PPko Zuzendaritza Nazionaleko kide aukeratzen du. Kongresuan berriro diputatua.\n1996-1999: UPN-PP koalizioko diputatua Espainiako Kongresuan berriro ere.\nAlderdi Popularreko Zuzendaritzan UPNko ordezkari 1991tik 2008ra bitartean.\n2008: UPNtik kaleratzen dute eta PPko kide izatera pasatzen da, Nafarroan alderdia birsortuz.\nMultimedia: Jaime Ignacio del Burgo


Udan mintzataldeak osatzeko Bidelagunak behar dituzte Zarautzen - Zarautz - Zarauzkohitza.eus\nUdan mintzataldeak osatzeko Bidelagunak behar dituzte Zarautzen\nAmaia Urbieta 2021-06-29 12:37\n4-5 pertsonako taldeetan elkartuta, astean ordubetez euskaraz hitz egiteko elkartzen dira mintzataldeetan.\nUrola Kostako Udal Elkarteak jakitera eman duenez, uda sasoirako ere antolatu dituzte euskara praktikatu ahal izateko mintzataldeak. Horretarako talde txikiak sortuko dituzte, eta partehartzea doakoa izango da. Gaineratu dute saio guztietan bermatuko direla segurtasun neurriak.\nZumaian eta Orion mintzatalde bana osatu dute, baina, Zarautzen, bi Bidelagun (euskaraz dakiten pertsonak) falta zaizkie bi talde osatu ahal izateko. Taldeak 4-5 lagunekoak izango dira, eta uztailean astero elkartuko dira, ordubetez euskaraz aritzeko.\nEkimenean parte hartu nahi duena harremanetan jar daiteke telefonoz, 625 48 52 15 telefono zenbakira deituta, urolakosta@aek.eus helbide elektronikora idatzita edota mintzalagun.blogspot.com atariaren bidez.


Munduko 15 ibilgailu elektriko azkarrenak | Consumer\nMunduko 15 ibilgailu elektriko azkarrenak\nAuto elektrikoaren modelo batzuek ohiko gasolina-modeloek baino abiadura handiagoa dute, 400 km/h baino abiadura handiagoarekin.\nIbilgailu elektrikoak urte batzuetan ohiko gasolina-autoen ordez abantaila ekonomikoak edo ingurumenekoak izango ditu, aldekoen arabera. Hala ere, zenbait faktorek, hala nola kargatze-denborak, autonomiak edo kostuak, garapena geldiarazten dute, eragozpen gisa esleitutako topikoak ahaztu gabe. Horietako bat abiadura eta potentzia dira. Horren aurrean, munduko 15 auto elektriko azkarrenak aurkeztea baino hoberik ez dago, gasolinazkoak gainditu ere egin baititzakete, erakusketa-bideoetan ikus daitekeenez: kiroletakoak, hirikoak, lasterketetakoak, futuristak… Arduradunek frogatu nahi dute, behar adinako laguntzarekin, auto elektrikoak orokortu daitezkeela.\n1. Venturi Jamais Contente : prototipo hori, Venturi enpresa frantsesak eta Ohioko Unibertsitateko ikertzaile-talde batek sortua, hainbat aldiz probatu dute, eta 500 km/h inguruko abiaduran ibili da. Arduradunek hainbat bateria mota aztertu dituzte, markak gainditzeko.’ Bideo honetan ekintza betean ikusten da.\n2. Elikoa (“Electric Lithium-Ion Car”-ren akronimoa) : zortzi gurpilekin estrafalarioa dirudi, baina 0 km/h-tik 100 km/h-ra 4 segundotan jarri eta 400 km/h-ra iristeko gai da. Hala diote arduradunek, Hiroshi Shimizuk zuzendutako Tokioko Keio Unibertsitateko talde batek. Bideo honetan, Porsche bat nola irabazten duen ikusiko dugu.’\n3. AEGT kimera: auto hori Quimera enpresa espainiarrak eta motorraren hainbat multinazionalek egin dute. 700 zp-ko potentziarekin, 0-100 km/h-ko azelera 3 segundo baino gutxiagoan, eta 300 km/h-ko abiadura maximoa lortzen du. Bideo honetan Montmelóko zirkuituan zehar ibiliko da. Kimerak urtarrilean iragarri du munduko auto elektrikoen munduko lehen txapelketa antolatuko duela.\n4. Electric Blue: Brigham Young Estatu Batuetako Unibertsitateko ingeniaritza-ikasleen talde batek sortutako prototipoa. Utah basamortuan egindako abiadura-probek 281 km/h-ko abiaduran jartzea lortu zuten, bideo honetan ikus daitekeen bezala.\n5. L1X-75: prototipo gisa garatu dute Hybrid Technologies eta Mullen Motor enpresen artean. Teorian, 0 km/h-tik 100 km/h-ra jar daiteke 3,1 segundotan, eta 281 km/h-ko abiadura maximoa har dezake. Bideo honetan haren ezaugarri nagusiak ikus daitezke.\n6. Toyota TMG: Japoniako multinazionalaren auto horrek bi motor elektriko ditu 260 km/h-ko abiadura maximora iristeko. Iaz hautsi egin zen Alemaniako Nürburgring Nordschleife zirkuituaren errekorra, bideo honetan ikusten den bezala.\n7. EF01 formula: Formulec enpresa frantsesa da 1 Formularen prototipo horren sortzailea. Arduradunen esanetan, 3 segundotan 0 km/h-ko abiaduratik 100 km/h-ko abiadurara iristeko gai da. Bideo honetan Moskuko kaleetan barna ibiltzen da.\n8. Rinspeed iChange: modelo honek xasisaren forma aldatu egiten du bidaiari-kopuruaren arabera, eta iPhone batekin kontrolatzen ditu funtzioak. Lau segundotan 0 km/h-tik 100 km/h-ra jar daiteke, eta 220 km/h-ra irits daiteke, bere fabrikatzailearen arabera, Rinspeed enpresa suitzarrak, bideo honetan sustatzen baitu.\n9. GT lightning: The Lightning Car Company britainiarrak ekoitzia, kirol-eredu horrek 200 km/h-ko abiadura gomendatzen du. Bateriak hainbat kargatze-sistema ditu (azkarrena hamar minutuan). Bideo honetan horietako batekin egiten da.\n10. Tesla Roadster: Tesla enpresak garatutako kirol-eredu horren abiadura elektronikoki 200 km/h-ra mugatuta dago, eta 4 segundo baino gutxiagoan 0-100 km/h abiadura har dezake. Bideo honetan gurpila erretzen ikusten da.\n11. Datsun “White Zombie”: 1972ko gasolina-eredu konbentzional baten itxurarekin, John Wayland sortzaileak elektrizista bihurtu du, eta 2,95 segundotan eta 210 km/h-ko abiadura maximoan 0tik 100era jartzea lortu du. Bideo honetan bere sortzailea eta bere “lana” ikusten dira.\n12. Tangoa: Commuter Cars fabrikatzaileak dioenez, “munduko hiri-autorik azkarrena” da, 0tik 100 km/h-ra 4 segundotan, eta 193 km/h-ko abiadura-muga du. Ez da harritzekoa George Clooney aktorea horietako batekin aritzea.’ Bideo honetan ekintza betean ikus daiteke.\n13. Dodge Circuit EV: 268 zp-ko kirol-eredu horrek 5 segundo baino gutxiagoan har ditzake 0 km/h-ko abiadura eta 193 km/h-ko abiadura maximoa. Haren aurkezpen ofiziala bideo honetan ikus daiteke.\n14. Wrightspeed X1 Teknologia mota honetan ohikoa ez den litio-polimerozko baterietan oinarritzen da sistema elektrikoa. Abiadura maximoa 180 km/h da, eta azelerazioa 0-100 km/h 3,07 segundoan. Ferrari bati eta Porsche bati egiten die aurre bideo honetan.’\n15. AC Propulsion tzero: 0 km/h-tik 100 km/h-ra 3,6 segundoan, 200 cv-ko motorrari eta txasis superarin bati esker. Haren arduraduna, AC Propulsion enpresa, 1997an hasi zen berunezko azidozko bateriekin fabrikatzen, gaur egun ion-litio teknologiarekin hobetuta. Bideo honetan, Porsche baten aurkako lasterketa egin du.’


24/2020 FORU DEKRETUA, martxoaren 18koa, urriaren 30eko 264/2019 Foru Dekretua aldatzen duena. Foru dekretu horren bidez, Ekonomia eta Ogasun Departamentuaren egitura organikoa ezarri zen.\nNafarroako Foru Komunitateko Lehendakariaren abuztuaren 6ko 22/2019 Foru Dekretuaren bidez, Nafarroako Foru Komunitateko Administrazioaren departamentuen egitura ezarri zen. Era berean, abuztuaren 14ko 88/2019 Foru Dekretuaren bidez, Ekonomia eta Ogasun Departamentuaren oinarrizko egitura ezarri zen.\nUrriaren 30eko 264/2019 Foru Dekretuaren bidez, Ekonomia eta Ogasun Departamentuaren egitura organikoa ezarri zen.\nAurrekontuen, Ondarearen eta Politika Ekonomikoaren Zuzendaritza Nagusiak proposatu du Ekonomia eta Ogasun Departamentuaren egituran aldaketa bat egitea; Ondare Zerbitzuan, hain zuzen.\nHorrenbestez, Ekonomia eta Ogasuneko kontseilariak proposaturik, eta Nafarroako Gobernuak bi mila eta hogeiko martxoaren hemezortzian egindako bilkuran harturiko erabakiarekin bat,\nArtikulu bakarra.–Aldatzea Ekonomia eta Ogasun Departamentuaren egitura organikoa ezartzen duen urriaren 30eko 264/2019 Foru Dekretua.\nAldatzen da urriaren 30eko 264/2019 Foru Dekretua, Ekonomia eta Ogasun Departamentuaren egitura organikoa ezarri zuena, honela:\nBat. 20. artikulua aldatzen da, eta testu hau izanen du:\n“20. artikulua. Ondare Zerbitzuaren egitura.\nOndare Zerbitzuak honako atal hauek ditu bere egituran:\na) Ondarearen Kudeaketa Juridikoa.\nb) Ondarearen Kudeaketa Teknikoa.\nc) Kontratazioa eta Aseguruak.\nd) Sozietate Publikoak, Abalak eta Afera Ekonomikoak”.\nBi. 21. artikulua aldatzen da, eta testu hau izanen du:\n“21. artikulua. Ondarearen Kudeaketa Juridikoaren Atalaren eginkizunak.\nOndarearen Kudeaketa Juridikoaren Atalak, Ondare Zerbitzuaren berezko gaiei dagokienez, eginkizun hauek izanen ditu:\na) Ondasunak eskuratzea, errentan hartzea, besterentzea eta kargatzea, bai eta haien afektazioa, desafektazioa, atxikipena, desatxikipena eta destino aldaketa, Nafarroako Ondarea arautzen duen Foru Legean ezartzen den moduan.\nb) Foru Komunitateko jabari pribatuko ondasun eta eskubideen kudeaketa eta administrazioa, haien erabilera edo ustiapena ez bazaie esleitu beste organo edo pertsona batzuei, bai eta eskubide eta ondasun horien erabilera edo ustiapena lagatzeko proposamena ere.\nc) Foru Komunitateko Ondarearen partetzat hartzen diren ondasun eta eskubide ororen ikerketa, eta haien mugaketa eta zedarritzea; haien babesa, defentsa eta erreibindikazioa, bai eta haien inguruko zehapen ahalmenak eta erantzukizunak eskatzekoak ere.\nd) Foru Komunitateko Ondasun eta Eskubideen Inbentarioa egin eta eguneratzea, eta ondasunak baloratzea, egoera fisiko eta juridikoa araztea eta kasuan kasuko erregistro publikoetan inskribatzea.\ne) Nafarroako Foru Komunitateko Ondareko ondasun eta eskubideak ordezkatu edo gauzatzen dituzten dokumentu, eskritura eta balore-titulu guztiak edukitzea eta gordetzea.\nf) Indarra duten xedapenek esleitzen dizkioten gainerako eginkizunak”.\nHiru. 23. artikulua aldatzen da, eta testu hau izanen du:\n“23. artikulua. Kontratazio eta Aseguruen Atalaren eginkizunak.\nKontratazio eta Aseguruen Atalak, Ondare Zerbitzuaren berezko gaiei dagokienez, eginkizun hauek izanen ditu:\na) Ondare Zerbitzuari dagozkion arloetako arauen proiektuak prestatzea, eta, beste departamentu batzuekin lankidetzan arituz, kontratazio publikoaren arlokoak ere bai.\nb) Kontratuak kudeatu eta zentralizatzeko proposamenak egitea.\nc) Proposamenak egitea Nafarroako Foru Komunitateko Administrazioak kontratazio publikoa estrategikoki erabil dezan.\nd) Kontratazio Publikorako Batzordeko Idazkaritzaren eginkizunak.\ne) Kontratazio Publikorako Batzordeari laguntza teknikoa eta administratiboa ematea.\nf) Kontratuen Erregistroaz arduratzea.\ng) Kontratazioen legezkotasuna begiratu eta behar diren neurriak hartzea ahalik eta koordinazio, ekonomia eta eraginkortasunik handiena lortzeko Foru Komunitateko Administrazioak izenpetzen dituen kontratuetan, eta bereziki hornidurakoetan.\nh) Ekonomia eta Ogasun Departamentuak esleitzen dituen hornidura kontratazioen espedienteak tramitatzea.\ni) Plangintza, aholkularitza eta kontrola Nafarroako Foru Komunitateko Administrazioaren eta haren erakunde autonomoen elektrizitate horniduraren eta kontsumoaren arloan.\nj) Energia zerbitzuen kontratazioa bultzatzea, bai eta energia aurreztera bideratutako jarduketak ere Nafarroako Foru Komunitateko Administrazioan eta haren erakunde autonomoetan.\nk) Foru Komunitateko Administrazioaren eta haren erakunde autonomoen ondare-erantzukizuneko asegurua eta kalte asegurua kontratatzeko espedienteak tramitatzea, Osasunbidea-Nafarroako Osasun Zerbitzuarenak eta haren menpeko zentroenak izan ezik, goian aipatutako lehenengo aseguruari dagokionez.\nl) Ekonomia eta Ogasun Departamentuak tramitatzen dituen kontratazio espedienteetan aholku juridikoak ematea.\nm) Ondare erantzukizuneko espedienteak tramitatzea, horien ebazpena Ekonomia eta Ogasun Departamentuari badagokio.\nn) Hornidura kontratu zentralizatuak izenpetzea, Kontratu Publikoei buruzko apirilaren 13ko 2/2018 Foru Legearen zortzigarren xedapen gehigarriaren 3. apartatuan ezarritakoaren arabera.\nñ) Erosketa-zentralaren kontratuak tramitatzea.\no) Indarra duten xedapenek esleitzen dizkioten gainerako eginkizunak”.\nLau. 23 bis artikulua gehitzen da. Testu hau izanen du:\n“23 bis artikulua. Sozietate Publikoen, Abalen eta Afera Ekonomikoen Atalaren eginkizunak.\nSozietate Publikoen, Abalen eta Afera Ekonomikoen Atalak, Ondare Zerbitzuaren berezko gaiei dagokienez, eginkizun hauek izanen ditu:\na) Nafarroako Foru Komunitateak zuzenean parte hartzen duen sozietateen gaineko eskubideak kudeatu eta kontrolatzea, sozietate horiek publikoak izan ala ez.\nb) Foru Komunitateak zeharka parte hartzen duen sozietate publikoen gaineko eskubideak kudeatu eta kontrolatzea.\nc) Nafarroako Gobernuko sektore publikoko enpresen antolaketa eta kontrola, bai eta haietako zuzendaritza eta administrazio organoena ere, eta enpresa horien atxikipena.\nd) Foru Komunitateak zuzenean edo zeharka parte hartzen duen sozietate publikoak sortu, elkartu eta desegiteko espedienteak eta estatutu aldaketak tramitatu eta kudeatzea.\ne) Nafarroako Foru Komunitateko Administrazioko enpresa-entitate publikoek, fundazio publikoek eta sozietate publikoek abalak eta maileguak emateko baimenen tramitazioa.\nf) Ekonomia eta Ogasun Departamentuko gainerako zerbitzuekin lankidetzan aritzea sozietate publikoen ikuskapen jarraitua kontrolatzeko.\ng) Foru Komunitateko Administrazioak eman eta formalizatutako abalak eta haien bermeak tramitatu eta kontrolatzea eta horien jarraipena egitea, bai eta komisioak ere, Foru Komunitateko Administrazioaren beste organo eta departamentu batzuen eskumenak galarazi gabe.\nh) Ondare Zerbitzuaren aurrekontua egitea, kudeatzea eta kontrolatzea.\ni) Ondarea osatzen duten ondasunen ustiapenetik datorren kudeaketa ekonomikoa.\nj) Ondare Zerbitzuari aholkularitza ekonomikoa ematea.\nk) Indarra duten xedapenek esleitzen dizkioten gainerako eginkizunak”.\nXedapen gehigarri bakarra.–Izendapena berrestea.\nKontratazioaren, Aseguruen eta Afera Ekonomikoen Ataleko buruaren izendapena berresten da, baldintza berberetan; atal hori Kontratazio eta Aseguruen Atala izanen da aurrerantzean.\nIruñean, 2020ko martxoaren 18an.–Nafarroako Gobernuko lehendakaria, María Chivite Navascués.–Ekonomia eta Ogasuneko kontseilaria, Elma Saiz Delgado.\nIragarkiaren kodea: F2004137


Azpeitiak Euskal Herriko Herriartekoaren finala jokatuko du - Uztarria (Azpeitia)\nAzpeitiak Euskal Herriko Herriartekoaren finala jokatuko du\nErraztasun osoz eskuratu dute Azpeitiko pilotariek Euskal Herriko Herriarteko Txapelketaren finalerako txartela gaur arratsaldean, Gasteizen kontrako finalaurrekoan. Larrabetzun jokatu dituzte norgehiagokak, eta dozenaka azpeitiar izan da herriko pilotariak animatzen. Lehen norgehiagoka 22 eta 7 irabazi dute; 22 eta 6, bigarrena; eta, hirugarrengoa, 22 eta 4. Datorren ostiralean, 19:00etan, izango da finala Larrabetzuko pilotalekuan, eta Usansoloko pilotariak izango dute aurrez aurre azpeitiarrek.\nMarkel Etxaniz gaurko partidako une batean. (Julene Frantzesena) Ikusi haundiago | Argazki originala\nAzpeitiak erraz lortu du gaur, zapatua, Euskal Herriko Herriarteko Txapelketaren finalerako txartela. Arabako talde txapelduna, Gasteiz, izan du aurrez aurre Gipuzkoako txapeldunak, eta 3 eta 0 nagusitu da Azpeitiko taldea. Larrabetzuko (Bizkaia) pilotalekuan jokatu dute finalaurrekoa bi taldeek, eta datorren ostiralean ere hantxe jokatuko du Azpeitiak txapelketaren finala. Hain zuzen ere, 19:00etan hasiko dira partidak, eta Usansoloko pilotariak izango dituzte aurkari Ilunpekoek. (Usansolok gaur lortu du finalerako txartela, Doneztebe 2 eta 1 mendean hartuta).\nIlunpek ez zuen autobusik antolatu gaurko partidarako, baina, hala ere, Azpeitiko dozenaka zale izan dira Larrabetzun. 17:00etan hasi dira esku-pilota partidak. Lehen neurketa, kadeteena, Aimar Egigurenek eta Unai Alberdik jokatu dute, eta 22 eta 7 nagusitu dira. Bigarren norgehiagoka, jubenilena, Jon Alberdik eta Gorka Iriartek jokatu dute, eta hasieran lehia izan bada ere, laster lortu dute azpeitiarrek markagailuan tartea egitea. Partida 22 eta 6 bukatu da. Bi partidak irabazita eta finalerako txartela eskuetan zutela kantxaratu dira Markel Etxaniz eta Josu Uzkudun pilotari seniorrak, eta horiek ere azkar hartu dituzte mendean gasteiztarrak. 22 eta 4 bukatu da horien partida.\nHirugarren urtez jarraian jokatuko du Azpeitiak Euskal Herriko Herriartekoaren finala. Ostiralean, 19:00etatik aurrera, Usansoloko pilotariekin neurtuko dituzte indarrak Ilunpekoek, gaurko toki berean, Larrabetzun.\nEuskal Herriko Herriarteko Txapelketako finalaurrekoa, irudietan (Argazki galeria: 26)


Istorioek transmititzeko dutena - Diario de Noticias de Navarra\nIstorioek transmititzeko dutena\nAne Gebara duela urte batzuk hasi zen ipuin-kontalari lanetan, irakasle izateko ikasketak amaitzear zela. Orduz geroztik, hari horri tiraka dabil, han eta hemengo istorioak jasotzen eta kontatzen. Haurrentzako zein helduentzako ipuinak ditu aldarri\nAne Gebara ipuin-kontalari gasteiztarra.\nIPUIN batek atzetik dakar kontakizun bat, gertaera bat. Irakaspen bat ere badakar, eta harekin batera, sentsazioak eta emozioak bizitzeko aukera. Kontakizun tradizionaletik modernoetara egin daiteke jauzi, historian zehar bizi izan diren pasarteetatik inoiz gertatuko ez liratekeenetara. Pertsonaia ezberdinak ezagu-tzeko aukera ere ematen dute, haien bidelagun izatekoa. Horretarako, ahots bat izan ohi da nagusi, istorioa kontatzen duen narratzailearena.\nAne Gebara (Gasteiz, 1989) ipuin-kontalaria da. Irakasle ikasketak amaitzear zela ekin zion jardunari, eta hari horri tiraka jarraitzen du, ezin utzirik. Hark azaldu du ipuinak "era natural" batean kontatzen dituela, sentitu ere hala sentitzen dituelako. "Ipuinak bide ematen dit besteengana iristeko, hura da erdigunean dagoen bitartekaria", dio Gebarak. Irakasle izateko ikasketak amaitzen ari zela, irakurzaletasunaren gaineko irakasgai bat izan zuen, eta Manu Lopez Rasini izan zuen irakasle. Tradizioa oinarri zuten ipuinen inguruko gaia hartu zuen azken lanaren gaitzat, eta horretan bidelagun izan zuen Lopez irakaslea. Gebarak dio istant horretan piztu zitzaiola istorioak kontatzen hasteko lehen txinparta; hortik aurrera, "ezjakintasunetik eta ausardia puntu batetik" hasi zen ipuin kontaketaren jardunean.\nAzken lanean ikertu zituen ipuin tradizionalak, eta egun, horietako asko kontatzen jarraitzen du. Harriek kontatu didatena proiektua ere sortu zuen, Arabako istorio ezberdinez osatutako ipuinen bilduma bat, hain zuzen ere. "Badira milaka ipuin eta album, baina hainbeste urtez gure artean egon diren kontakizunek emozio berezi bat pizten didate", azaldu du Gebarak. Eta gaineratu du kontakizun horiek atzean "gako" ugari dituztela; besteak beste, naturarekiko harremana edota gizakien beharretara egokitzen diren makina bat mezu. Halere, aitortu du denek ez dutela momentu guztietarako balio, eta beraz, aukeraketa egokia egitea garrantzitsua dela.\nHalere, urteetan zehar ahoz-aho transmititu diren istorioak jasotzeak lan handia du atzetik. Gebarak azaldu duenez, horietako asko ezkutatuta bizi dira eta zaila izaten da berreskuratzea. Dena dela, nabarmendu du, behin horiek berreskuratutakoan, pozgarria izaten dela, oinarri politak izaten dituztelako. Horrez gain, gaineratu du egungo ipuinekin ere gauza bera gertatzen dela, eta beraz, zaila dela aukeraketa bat egitea. Horretarako, lehentasun batzuk ezarri ohi ditu: "Istorio bat aukeratzerako orduan, lehenengo eta behin, garrantzitsua da nire gustukoa izatea; ostean, erabakiko dut nori eta zein momentutan kontatu". Finean, nabarmendu du posible dela ipuinak publikoaren zein testuinguruaren arabera aukeratzea zein egokitzea.\nIstorioak, guztientzako Ipuinak haurren-tzako direla uste dugu, orokorrean, gure gizartean; eta, gehienetan, umeak izaten dira horien entzule nagusiak. Horren aurrean, ipuin kontalariak dio uste horiek deseraiki beharra dagoela, publiko heldua erakarri ahal izateko. Gainera, nabarmendu du istorio bat kontatzerako unean mundua gelditu egiten dela, eta beraz, helduen-tzako ere baliagarria suerta daitekeela ipuinak entzutea. "Ohitu behar gara ipuinak entzutera; finean, asko kontatzen dute eta, gainera, norberak bere interpretazioa egin dezake". Hala, Gebararen aldarria argia da: helduek kontzientzia hartu behar dute, aldarrikatu behar da "umeen mundutik" harago ipuinek badutela indarra.\nPUBLIKOA BEREGANATU Horretarako, ordea, publikoa bereganatzea ezinbestekoa dela aitortu du ipuin kontalariak. Haren esanetan, publikoko kide batzuk, izan ume edo heldu, hasieratik sar-tzen dira istorioan; beste batzuek, ordea, zailtasun gehiago izaten dituzte kontakizunean sar-tzeko. "Hori begiradan asko igartzen da; finean, begiradak diotsu ea istorioaren bide berean doazen edo beste leku batean dauden", azaldu du. Eta gaineratu du begirada konplize horiek lor-tzea, "gozamena" izateaz gain, polita ere badela, publikoarekin bidaia hori partekatzea.\nHala, ipuin on batek bide on bat edukitzeaz gain, "bat-batekotasuna" ere eduki behar duela dio Gebarak: "Istorioak eduki behar du momentu bat zeinak zerbait aldatuko duen; finean, zerbait desberdin izatea etxetik irteterakoan eta bueltan iristerakoan". Ipuin kontalariak nabarmendu du bide horretan publikoa bereganatuz gero eta haiek gozatuz gero, harro sentitzeko modukoa dela. Izan irakaspen, emozio edo sentsazio, ipuinek badute zer eskaini, zer transmititu. "Ipuinek badituzte irakaspen ugari, baina ez ditugu ikasteko kontatzen, baizik eta, bizitzeko. Hori da garrantzitsuena".


Bezeroekin harremanak izateko beste modu bat da inkesta bidezkoa. Inkesta oso tresna erabilgarria dira; izan ere, ekitaldi, hitzaldi, bilera eta abaretako emaitzak eta parte-hartzaileengan sortu zuen inpaktua neurtzeko eta, hala, etorkizunean hobetzeko baliagarria izan daiteke.\nKontuan izan behar da zenbat eta laburragoa izan, orduan eta parte-hartzaile gehiagok beteko duela. Galdera gutxi (5 izaten da kopuru egokia), baina esanguratsuak egitea komeni da gero emaitzak ebaluatu ahal izateko.\nHauek dira azpimarra daitezkeen arloak: jarduerak, konferentziak, hizlariak, tokia eta logistikarekin lotutako guztia (izen-ematea, akreditazioa, garraioa, denboren erabilera eta abar).\nHauek izan daitezke balorazioak: bikaina, oso ona, ona, halamoduzkoa, txarra, edo sail bakoitzaren inguruan puntuak emanez erantzuteko aukera (1etik 10era bitartean). Galdera mota horiei esker, datuak jaso ondoren, modu eragingarriagoan egin ahal izango dugu neurketa.\nGarrantzitsua da bukaeran iruzkinak eta egin nahi den edozein ohar idazteko eremu bat zuriz uztea; izan ere, ebaluazio kualitatiboaren bidez, inkesta orokorrean jaso ez zenuen eta parte-hartzaileren batek partekatu nahi duen alderdirik baden jakin ahal izango dugu.\nInkesta betetzen dutenek beren izen-abizenak zehaztea derrigorrezkoa den ala ez hautatu ahal izango dugu, baina, gehienetan, anonimotasunari esker, inkesta betetzen dutenak zintzoagoak izaten dira.\nGarrantzitsua da inkesta guztiak bidaltzeko epemuga ezartzea eta, hala, gero informazioa prozesatu ahal izatea.\n1.1. Nola prestatu inkesta bat\n1.3. Google Forms


Antzoki Zaharra da Donostiako antzokirik zaharrena eta, beraz, baita gune historiko nabarmen-nabarmena ere. 2012ko datuek erakusten dutenez, bizi-bizi jarraitzen du Donostiako kultur jarduerei loturik, frogatuz ezin hobeto moldatu dela Victoria Eugenia Antzokiarekin.\nZinean, bi dira betiere Antzoki Zaharreko ohiko programazioaren ardatz nagusiak: Nosferatu zikloen eta Fantasiazko eta Beldurrezko Zinemaren Astearen programazioak.\nNosferatuk goitik beherako ikustaldia eskaini zion Federico Felliniren filmografiari, eta ziklorik arrakastatsuenetako bat izan da horixe azken urteotan ikusleen artean. Udazkenerako, Fundación 2012 eta Filmategiarekin lankidetzan, Zineak eta Gerra Zibilak Euskal Herrian izan zuten lotura berrikusteko aukera izan zen.\nBeldurrezko Asteari dagokionez, berriz, zaleek kemenez erantzun zioten berriz ere programazioari, urteko titulurik erakargarrienetako batzuk ekarri baitzituen, egun eta gau luze, emozio indartsuz beteetan bizi izandako une gozoekin batera.\nEuskal Herriko zinegileek beren lekua izan zuten, Filmategiak bi atzera begirako eskaini baitzizkien Ana Díez eta Alex de la Iglesia zuzendariei.\nFormatu ertaineko zinemaldi espezializatuek —Dock of the Bay dokumental musikalen sailean, eta Surfilm— leku erosoa aurkitu dute Antzoki Zaharrean. Ez da harritzekoa 2012an beste ekinbide batzuk sortu izana, hala nola Menditour, mendiko zineko proiekzioz gainezka.\nIzan ere, Donostia Kulturak emendatu egin du zine-programazioa zenbait kolektiborekiko lankidetzari esker. Aipatuez gainera, gehitu behar dira: Ehgam, Zinegoakeko lanak hona ekarri zituena, Emakumeen etxea, Delphine Seyrigi eskainitako zikloarekin, edo Plazandreok-en Feministaldia.\nNosferatu: Fellini zikloa.\n2012ko Udako Antzerkiaren denboraldiak parte hartze maila onari eutsi zion. Programazioak ondo funtzionatu du ikusle leialei esker, lehen mailako antzerki-erreferentziatzat baitaukate gure programazioa. 2012an, nabarmenena euskarazko ikuskizunak udako programazioan sartzea izan da: Besteak beste, Bodologoak eta Ernesto Caballeroren Erreleboa. Emaitza on horrek hurrengo edizioetan ere ildo horretatik jarraitzera animatzen gaitu.\nCharo López, Arturo Fernández, Quique San Francisco, Gabino Diego, Javier Gurrutxaga, Manuel Galiana izan ditugu, besteak beste, Antzoki Zaharreko agertokian.\nNeguko antzerki-denboraldian, berriz, eutsi egin zaie 2011n ikusleen aldetik izandako emaitzei, programazio gaztea, kalitatezkoa eta arriskatua eskainita. Nabarmentzen hasita, aipatuko dugu, Oksanen-en eleberrian oinarritua, Vaivén konpainia euskalerritarraren estreinaldia, edo Juan Mayorgaren El chico de la última filaren estreinaldi Manolo Gómezek zuzendua, edo Historia de dos, Jesús Bonillarekin. Eta nabarmendu behar da, batez ere, Antzoki Zaharra Euskal Herriko eta euskarazko sorkuntzaren antzokia dela.\nEuskara Zerbitzuak euskal programazioaren erregulartasunari eta antzerkian hizkuntza-normalizazioari ematen dion bultzadari esker, programazio berezia eta bakarra da Euskal Herri osoan: dozena bat proposamenen adibide gisa, aipa daitezke, halaber, Txaloren Betirako lagunak, Ados-en Wilt, Hikaren Hitzak estreinaldia ere.\nGainera, dantzaren munduari ere eskaini zitzaion begirada bat: Choni flamenko-konpainiaren La Gloria de mi mare.


Grenadako inbasioa - Wikipedia, entziklopedia askea.\nEstatubatuar rangerrak Grenadan salto eginez\n1983ko urriaren 25a–29\nGrenada, Karibe itsasoa\nJaponia (laguntza medikoa)\nTxina (laguntza medikoa)\nEz nahasi Granadako Gerrarekin.\nGrenadako estatubatuar inbasioa - Urgent Fury ("premiazko amorru bizia") kodea zuen operazioa - 1983ko urriaren 25etik 29ra Estatu Batuen eta Grenada nahiz Kubaren artean izandako gatazkari ematen zaion izena da. Estatubatuarrek estatu-kolpe bat babestu zuten Hudson Austin boteretik kentzeko.\n1974an Grenadak independentzia lortu zuen Commonwealthen baitan jarraituz, eta 1979an, ezegonkortasun politikoaren ondorioz, Maurice Bishop buruzagi ezkertiarrak lortu zuen boterea. Barbadosek, Dominikak eta Estatu Batuek ez zuten begi onez ikusi Bishopen sozialismoa eta Kubarekin zuen kooperazioa eta aldarrikaturiko Herri Gobernu Iraultzailea. New Jewel boterean zegoen alderdi politikoaren fakzio komunistak, Bernard Coardrekin leiala zenak, estatu kolpea eman zuen, eta Bishop hilarazi zuten 1983ko urriaren 19an. Sei egun geroago, Estatu Batuetako eta Karibe itsasoko beste sei herrialdeetako armadek Grenada inbaditu zuten, "Premiazko amorru bizia" zeritzon operazioan. Han, iraultzaren liderrak eta Kubako aholkulariak preso hartu zituzten. Gatazkak bost egun baino ez zuen iraun.\n↑ (Ingelesez) Adkin, Mark. (1989). Urgent Fury: The Battle for Grenada: The Truth Behind the Largest U.S. Military Operation Since Vietnam. Lexington Books ISBN 0-669-20717-9..\nArtikulu hau Grenadako historiari buruzko zirriborroa da. Wikipedia lagun dezakezu edukia osatuz.\nGrenadako historia zirriborroak\nOrriaren azken aldaketa: 17 abuztua 2021, 11:42.


1916KO BOZAK GAUR | Kultura | Berria\nGerla Handiko euskal presoen kantuak, sarean\n1916KO BOZAK GAUR\nPrusiako Komisio Fonografikoak hamar euskal preso grabatu zituen Gerla Handian, 1916 eta 1917an. Ehun urte geroago, Euskal Kultur Erakundeak Interneten entzungai jarri ditu orduko grabazioak. Presoak zein ziren ere ikertu du, eta ahozko ondare horri buruzko azterketak ugaritzeko asmoa du.\nPrusiako Komisio Fonografikoak argizarizko 63 disko eta argizarizko 36 zilindrotan grabatu zituen euskal presoak. Zilindro horietako batzuen tapak dira irudikoak. CARSTEN NEUBERT / BERLINGO ETNOLOGIA MUSEOA Tamaina handiagoan ikusi\nGerla Handia; 1914. Frantziako armadak frontera igorri ditu milaka euskal herritar. Horietako 5.000 eta 6.000 artean hil egingo dira; beste milaka asko, elbarrituko; eta beste milaka asko, preso eroriko. Azken horietatik, hamar euskalduni kantuak eta kontuak grabatu zizkien Prusiako Errege Komisio Fonografikoak, 1916an eta 1917an. Gerrarekin batera hasi zen lanean batzorde hori, eta Alemaniako preso eremuetan atxikita zeuden ehunka pertsona grabatu zituen gramofonoekin eta fonografoekin, ikerketa linguistiko, musikologiko eta antropologiko baten barruan. Ehun urtez gordeak egon dira orduko euskal presoen audio artxibo horiek, eta, orain, joan den azarotik, Interneten daude entzungai. EKE Euskal Kultur Erakundeak Mintzoak.eus atarian jarri ditu. Mende bat geroago, etxera itzuli dira Alemaniako euskal presoen bozak.\nEz da lan samurra izan, Maite Deliart EKEko langileak oroitarazi duenez. Duela ia bost urte jaso zuten grabazioen berri lehen aldiz. Ordura arte ez baitzekiten bazirenik ere. Eta grabazio horiek euskaldun guztien eskura jartzeko lanean aritu dira harrezkero. Lortu duten arte. Azaro honetan jarri dituzte Mintzoak.eus atarian. Berlingo Etnologia Museoaren eta Lautarchiveren baimenak lortu zituzten iaz —hamar presoen grabazioak bi museo horien artean partituta baitaude—. Aurten, urtarrilean, artxibo guztiak jaso, eta grabazioei testuingurua emanik, azaroan entzungai jartzeko modua egin dute.\nHorretarako, analisi orokor bat egin dute, grabazioetan zer dagoen aztertuz. Prusiako Komisio Fonografikoak grabatu zituen hamar preso horiek zeintzuk ziren ere argitu dute. Haien biografiak ikertu dituzte, eta harremanetan sartu dira lau presoren senideekin. Lan horretan segitzekoak dira, grabazioak sarean jartzearekin ez baita lana bukatua.\nOraingoz, datu hauek argitu ahal izan dituzte: grabazio haiek zer izan ziren, nola egin ziren, zertarako, nortzuek grabatu zituzten, eta presoak zein ziren. Bestalde, 2015ean lankidetza bat hasi zuten Mondragon Unibertsitatearekin, eta lan horren ondorena izan da bi ikaslek —Elena Canasek eta Ainara Menoyok— egin duten dokumentala, Maitia nun zira? izenekoa. Horrez gainera, Jasone Salaberria Euskal Ikasketetako doktorearekin elkarlan bat ere egin dute. Grabazioen azterketa linguistiko bat hasteko asmoarekin, eskatu zioten audioen transkripzioak egiteko. Lan gaitza izan da, Deliarten arabera, eta Salaberriak ezin izan ditu grabazio guztiak transkribatu, alimaleko lana baita eta EKE bere baliabidez soilik ari baita lanok aitzinatzen. Zernahi gisaz, Deliartek uste du badela oinarri bat Salaberriak jarri duen oinarriarekin azterketa zientifiko bat hasteko. Bestalde, pentsatzen du interesgarria litzatekeela azterketa musikologiko bat egitea ere.\nBerriki, Euskal Etnopoloarekin elkarlanean hasi da EKE. «Anitz aukera ireki ditu horrek guretako, eta horizontea zabaldu zaigu», azaldu du Deliartek: «Bada interes handi bat». Ikerketa lerroak aztertzen ari dira orain, eta batzorde zientifiko baten laguntza izanen dute. Bada zer ikertua, «etnologia, antropologia, ahozko literatura edo mundu ikuskeraren aldetik, adibidez», aipatu du Deliartek.\nMintzoak.eus atarian jarri dituzte grabazio guztien fitxa guztiak, eta egin dute azterketa oso bat, baina gaurko egunean ez da posible audio guztiak entzutea sarean. Humboldt Unibertsitateko Lautarchiven gordeta dauden audioak ezin dira argitara eman oraingoz. EKEk espero du 2019tik aitzinera posible izango dela «pixkanaka» ate batzuk irekitzea: Berlinen, egoitza bakarrean bildu nahi baitituzte Komisio Fonografikoaren artxibo guztiak.\nHamar biografia, dozenaka hots\nMENDE BATEK, BI MUNDU GERRAK ETA GERRA HOTZAK ISILARAZI EZ ZITUZTEN AHOTSAK


Iñaki Errazkin: "Herritarrek demokratikoki babestutako proiektu politikoa da auzitara doana" - Uztarria (Azpeitia)\nIñaki Errazkin: "Herritarrek demokratikoki babestutako proiektu politikoa da auzitara doana"\n2018ko mar. 23a, 12:37\nZubietako erraustegiaren kontratua eteteagatik epaituko dituzte Gipuzkoako Ingurumen diputatu ohi azpeitiarra eta Ainhoa Intxaurrandieta Gipuzkoako Hondakinen Kontsortzioko lehendakari ohia Espainiako Kontu Auzitegian, apirilaren 12an. Eragindako kalte ekonomikoa beren gain hartzea nahi du Gipuzkoako Hondakinen Kontsortzioak (GHK): 41 milioi euro.\nIñaki Errazkin, Ingurumen diputatu ohia. (Maialen Etxaniz) Ikusi haundiago | Argazki originala\nZuen kontrako auzia “EH Bilduren kontrako mendekua” izan dela aipatu zenuen Azpeitian emandako hitzaldian. Noren mendekua eta zertarako?\nEAJren eta PSE-EEren mendekua da –PP ere tartean sartzen da–, Gipuzkoan EH Bilduk zalantzan jarri zuelako bi alderdien hegemonia. Gainera, zalantza hori ez zen instituzioetara mugatzen, koalizioak zenbait proiektu handi ere zalantzan jarri baitzituen. Horrek kezkatu egin zituen, eta are gehiago 2011ko hauteskundeen ostean. Izan ere, ordura arte instituzioetan inoiz hartu gabeko erabakiak hartu ziren. Erabaki horien aurrean, gurekiko marra gorri batzuk jartzeko beharra sentitu zuten; marra horiek igaroz gero, ondorioak izango genituela argi utzi nahi ziguten. Bide juridikoa aktibatu dute horretarako, Madrilgo auzitegi batetara bideratu gaituzte, horrek suposatzen duen guztiarekin.\nDuela hiru urte hartutako erabaki batengatik epaituko zaituzte apirilaren 12an. Zergatik orain eta zergatik Espainian?\nInterpretazio ezberdinak egin daitezke, baina badago interpretazio juridiko bat. Erraustegia egiteko kontratua eten ostean, Euskal Herriko Kontu Auzitegiak txosten bat egin zuen, erraustegia gelditzeagatik ordaindu beharreko kalte ordainei lotutakoa. Txosten hori Madrilera pasatu zen gero, eta han berriro ireki zuten. Duela urtebete kasua artxibatzeko eskatu zuen Fiskaltzak, baina GHK-k helegiteak aurkezteko epea aprobetxatu zuen gure kontra egiteko. Izan ere, auzitara eraman gintuen, baina ez kalte ordainengatik, erraustegia gelditzeko hartu genuen erabakiagatik baizik. Ondorioz, prozedura judizial berri bat zabaldu zen, eta GHK-ko arduradunen argudioen araberako epaiketa batera bideratu zen auzia.\nErrauste plantaren kontratua eteteak ondorioak izango zituela bazenekiten. Baina espero al zenuten halako zigor eskaerarik?\nEz nintzen harritu. Hasieratik nekien erraustegia gelditzeko hartutako erabakiak gure kontra egiteko aukerak zabalduko zizkiela; banekien une egokia topatu bezain pronto gure kontra egiteko aprobetxatuko zutela, eta hala egin dute. Aldundira iritsi izana aprobetxatu dute beren proiektuak zalantzan jarri dituztenei erasotzeko. Urtebete barru hauteskundeak direla ezin da ahaztu; etekina atera nahi diote auziari. Horretarako baldintza sozialak alde izan dituzte, eta horrek zer pentsatua eman behar liguke.\nErraustegia gelditzea erakunde batek hartutako erabakia izan bazen, zergatik jo dute zuen kontra?\nErabaki administratibo batengatik epaitzen gaituzte, eta erabaki hori jende askoren artean hartu zen. Nik egiten dudan interpretazioa da EAJren helburua dela borroka politiko honetan bere aurka egiten dutenei eskarmentua ematea. Hau da, bere eremua zein den marra gorriz zehaztu nahi du. Tartean diru asko dagoen proiektuetan muturra sartzen duen norbait badago, zigortu egiten dute. Kasu honetan nahikoa iruditu zaie erraustegiaren aurkako borrokaren aurpegi publikoen kontra jotzea, Ingurumen diputatuaren eta GHK-ko lehendakariaren kontra egitea. Erraustegia gelditzeko erabaki formala hartu zuten pertsona guztiak auzitara eramango balituzte, asko luzatuko eta korapilatuko litzateke prozesua. Horregatik, erasoa neurtu egin dutela esan daiteke. Eskarmentua emateko bi pertsona auzitara eramatea nahikoa dela pentsatu dute.\nAberri Egun berezian, nazio bezala jokatu behar dugu